c: application/epub+zip

text:
Mukana Wavyuma Vilimo
© 2014 Watch Tower Bible and Tract Society of Pennsylvania
Milimo Muka Veji Kuzatanga Mapwevo muVyuma Ajina Yehova?
LIFWO 6 • MYASO: 86, 104
Zachisenunga Mazu aKalunga Mwomwo Apwa Amatonyi
LIFWO 11 • MYASO: 114, 101
Uno Yehova Eji Kupandamanga Ngachilihi Kuli Etu?
LIFWO 16 • MYASO: 51, 91
Ivwililenunga Lizu lyaYehova Kala Kweshoko Muli
LIFWO 21 • MYASO: 26, 89
▪ Milimo Muka Veji Kuzatanga Mapwevo muVyuma Ajina Yehova?
Kulikanga kuli Kalunga chize chapwile muEtene chaneha ukalu muka hali mapwevo namalunga? Talenu vyuma vyasolokele kuli mapwevo vakunyima vaze vevwile Kalunga woma. Talenu nawa milimo veji kuzatanga mapwevo makumbi ano, muvyuma ajina Kalunga.
▪ Zachisenunga Mazu aKalunga Mwomwo Apwa Amatonyi
Vaka-kwambulula Wangana vosena vafwila kwambulila vatu nakuvaheta kumichima. Talenu jijila jamwaza jakutukafwa mwakuzachishila kanawa Mbimbiliya najitalakiti jetu hakushimutwila navatu nakuvaheta kumichima yavo.
▪ Uno Yehova Eji Kupandamanga Ngachilihi Kuli Etu?
Twatela kupwa nausoko wakukola naTengi yetu. Natulinangula omu ndando yakusokola naMbimbiliya vyasolola nge Yehova atupandamisa kuli ikiye.
▪ Ivwililenunga Lizu lyaYehova Kala Kweshoko Muli
Hakusaka tutambuke mumuchano, twatela kwivwilila kuvyuma mwatulweza Yehova. Natulinangula omu tunahase kwivwilila kulizu lyaYehova chamokomoko namutangule waSatana natutenga twayetu vavene. Chihande chino nachitukafwa tumone omu chalema kulomba kuli Kalunga wamuchano.
3 Kutala Mweji Kutambulanga ‘Kulya Halwola Lwakutamo’ Tahi?
26 ‘Kindulukenu Mangana Mukolezeze Vandumbwenu’
29 Vihula Vyakufuma Kuli Vaka-Kutanga
LIPAPILO LYAHELU: Vandumbwetu vamapwevo vali nakwambulwila mutu mulilimi lyaRussia mumukwakwa wamunganda yaTel Aviv. Kunyima kuli jipili jamalolwa munganda yaJaffa yamakumbi ano, muchau chajimbopolo chaJoppa yakushikulu
8,050,000
1,459
2,671
TULI nakuyoyela mulwola lwalukalu. (Chimo. 2, 3:1-5) Tweji kumonanga vyeseko hakumbi hakumbi mwomwo yakuzanga Yehova nakufwila kuyoya kweseka najishimbi jenyi jakwoloka. Yesu atachikijile ngwenyi kulutwe nakukapwa ukalu kanou, ngocho afwelelesele vaka-kumukavangiza ngwenyi mwakavakafwanga mangana vakatwaleho lika kumika palanga nakusongo. (Mateu 24:3, 13; 28:20) Hakusaka avakafwe, atongwelele ndungo wakushishika mangana avahanenga ‘kulya halwola lwakutamo.’—Mateu 24:45, 46.
Kufuma halwola luze vatongwele ndungo wakushishika mumwaka wa 1919, nawahisanga kulya chakushipilitu mumalimi amavulu mangana alise “vakuzuvo yenyi.” (Mateu 24:14; Kuso. 22:17) Chipwe ngocho, kulya kanechi kacheshi mumalimi osenako, kaha nawa keshi nge vatu vosena vanahase kupwa namakina akusolola mikanda yetu yize yili hajw.org koko. Chakutalilaho, vatu vavavulu kaveshi kuhasa kutala jivindiyo namikanda yetu yize yatwama hajw.org koko. Uno echi chili nakulumbununa nge vandumbwetu vamwe kavatambula kulya kana mangana vapwenga vakulikangula kushipilituko tahi? Hakusaka tukumbulule chihula kana, tutalenu omu vanakumbulula vihula viwana vino.
Omu Satana esekele Yesu mangana alumune malolwa kupwa mbolo, Yesu akumbulwile ngwenyi: “Mutu katela kuyoyela hambolo kahako, oloze hamazu osena akulovoka mukanwa kaYehova.” (Mateu 4:3, 4) Mazu aYehova vawasoneka muMbimbiliya. (Petu. 2, 1:20, 21) Ngachize, Mbimbiliya yapwa chuma chachilemu chize chatwama mukulya chetu chakushipilitu.—Chimo. 2, 3:16, 17.
Liuka lyaYehova linalumuna Mbimbiliya yaNew World Translation of the Holy Scriptures yamuundu chipwe yachihanda mumalimi akuhambakana 120, kaha mwaka himwaka vali lika nakuyalumuna namumalimi akwavo. Kaha nawa mumalimi amavulu muli jiMbimbiliya jeka jamuundu chipwe jachihanda. Echi chili nakutesamo kweseka namwaya muchima waYehova hakwamba ngwenyi “vatu vosena vavalwile, ngwenyi, vapwenga nachinyingi chakwoloka chakutachikiza muchano.” (Chimo. 1, 2:3, 4) Kaha nawa hakuwana nge “kakweshi chuma chakutenga chimwe chaswamana kumeso [aYehovako],” twatela kufwelela ngwetu mwakoka vatu vosena vaze “vejiva ngwavo vasaka vyuma vyakushipilitu” vezenga kuliuka lyenyi nakuvahana kulya chakushipilitu.—Hepe. 4:13, Mateu 5:3, 6, Yowa. 6:44; 10:14.
Hakusaka mutu apwenga nalufwelelo lwakukola, atela kulinga vyuma vyavivulu, keshi kutanganga kaha Mbimbiliyako. Atela kutachikiza vyuma ali nakutanga nakukavangiza vyuma ali nakulinangula. (Yako. 1:22-25) Chilolo wakaEchopa wamulikulukaji lyamyaka lyakulivanga amwene chuma kana kupwa chachilemu. Omu muka-kwambulula mujimbu wamwaza Fwilipu amwene ou kaEchopa ali nakutanga Mazu aKalunga, amuhulishile ngwenyi: “Uno vyuma uli nakutanga unavitachikiza chikupu tahi?” Uze kaEchopa amukumbulwile ngwenyi: “Uno chikupu nanguhasa ngachilihi kuvitachikiza chakuzeneka mutu wakungulumbunwinavyo?” (Vili. 8:26-31) Fwilipu akafwile uze chilolo apwenga nachinyingi chakwoloka chamuMazu aKalunga. Vyuma alinangwile uze chilolo vyamukwachile kumuchima, ngachize vamumbapachishile. (Vili. 8:32-38) Chochimwe namikanda yetu yize yahanjika haMbimbiliya yeji kutukafwanga tupwenga nachinyingi chakwoloka chamuchano. Yeji kutukwatanga kumuchima nakutulingisa tukavangize vyuma tweji kulinangulanga.—Kolo. 1:9, 10.
Mikanda kana yeji kukafwanga vangamba jaYehova vapwenga navyakulya navyakunwa vyavivulu vyakushipilitu. (Isa. 65:13) Chakutalilaho, Kaposhi Kakutalila uze veji kusonekanga mumalimi akuhambakana 210 eji kulumbununanga upolofweto, kutukafwa tutachikize chikuma vyuma vyakujiminyina, nakutukafwa tukavangizenga jishimbi jamuMbimbiliya. Kaha nawa mangazini yaTonenu! yize veji kusonekanga mumalimi kafwe 100 yeji kutukafwanga tutachikize chikuma milimo yaYehova, nakutulweza mwakukavangijila mazu akuhuhumuna atwama muMbimbiliya. (Vishi. 3:21-23; Loma 1:20) Ndungo wakushishika eji kutuhananga mikanda yahanjika haMbimbiliya mumalimi akuhambakana 680. Kutala mweji kuwanangako lwola hakumbi hakumbi lwakutanganga Mbimbiliya tahi? Kutala mweji kutanganga kala mangazini yayihya namikanda yosena yayihya yamulilimi lyenu yize yeji kulovokanga mwaka himwaka tahi?
Liuka lyaYehova lyeji kuwahisanga nawa jiautulayini javihande jahanjika haMbimbiliya jize vandumbwetu veji kuhanjikanga hakukunguluka chachikungulwilo, nachachihanda, nachangalila. Kutala mweji kulivwisanga kuwaha vihande, navimweso, navyakwihwojola vize vyeji kupwanga kukukunguluka tahi? Chikupu vene Yehova eji kutuhananga kulya chakushipilitu chachivulu.—Isa. 25:6.
Kukumbulula ngwetu nduma. Katwatela kulikomokelako numba tuhu vangamba jaYehova vamwe vatwama navyakulya vyakushipilitu vyavivulu kuhambakana vakwavo. Mwomwo ika? Achishinganyekenu hali vaposetolo. Vaposetolo vamwe vatambwilenga kulya chakushipilitu chachivulu kuhambakana tumbaji vakwavo vavavulu mulikulukaji lyamyaka lyakulivanga. (Mako 4:10; 9:35-37) Chipwe ngocho, ava tumbaji vavavulu kavafwilenga zala yakushipilituko; navakiko vatambwilenga kulya chakushipilitu chakutamo.—Efwe. 4:20-24; Petu. 1, 1:8.
Twatela kutachikiza ngwetu vyuma vyavivulu vize Yesu ahanjikilenga nakulinga omu apwile hano hamavu, kavavisoneka muMbimbiliyako. Kaposetolo Yowano asonekele ngwenyi: “Kaha nawa, kuvili vyuma vyeka vyavivulu alingilenga Yesu, vikiko kachi nge vavisonekele vyosena munona munona, ngunafwelela kaye kachi kakeshi nomu mwakulamina mikanda yakuvungako.” (Yowa. 21:25) Numba tuhu vaka-kukavangiza Yesu vamulikulukaji lyamyaka lyakulivanga vatachikijile chikuma Yesu kuhambakana etu, oloze katwafwa zala kushipilituko. Yehova atukafwa tutachikize kanawa Yesu mangana tukavangizenga mujitambo jenyi.—Petu. 1, 2:21.
Shinganyekenu nawa mikanda yize vaposetolo vatuminenga kuvikungulwilo vyamulikulukaji lyamyaka lyakulivanga. Hamikanda yize asonekele Paulu, mukanda umwe kawatwama muMbimbiliyako. (Kolo. 4:16) Kutala katwatwama nakulya chakushipilitu chakutamoko mwomwo yakuhona kupwa namukanda kana tahi? Nduma. Yehova atachikiza vyuma twasaka, kaha nawa atuhana kulya chakushipilitu chakutamo mangana tutwaleho lika kupwa vakujikiza kushipilitu.—Mateu 6:8.
Yehova atachikiza vyuma twasaka kaha nawa atuhana kulya chakushipilitu chakutamo mangana tutwaleho lika kupwa vakujikiza kushipilitu
Makumbi ano vangamba jaYehova vamwe vatwama nakulya chakushipilitu chachivulu kuhambakana vakwavo. Kutala mweji kuhanjikanga lilimi lize lyatwama namikanda yayindende kaha tahi? Nge mukiko, kaha tachikizenu ngwenu Yehova eji kumizakamanga. Linangulenunga mikanda kana nakuyanga nakukunguluka mulilimi lize mwatachikiza. Kaha nawa tachikizenu ngwenu Yehova mwamizamisanga kushipilitu.—Samu 1:2; Hepe. 10:24, 25.
Hachihanda chetu chahaInternet hatwama jimangazini namikanda yeka yahanjika haMbimbiliya. Hatwama navyuma vyakukafwa vaze valimbata, vakweze, navaze vatwama navana vavandende. Jitanga jeji kunganyalanga hakuzachisa vyuma kana haKulemesa Kalunga mwaTanga. Kaha nawa hatwama mijimbu yakulipwila yakufwana nge chilika chavaze vanakumisa shikola yaNgileyate, nakuliwana chize cheji kupwangako mwaka himwaka, nakulweza vandumbwetu vamukaye kosena nge kunasoloka ukalu, navihande vyakutalisa kuvatu jaYehova. (Petu. 1, 5:8, 9) Echi Chihanda cheji kutukafwanga nawa hakutandakanyisa mujimbu wamwaza namumafuchi muze fulumende yakanyisa mulimo wetu wakwambulula.
Chipwe ngocho, munahase kuzama kushipilitu numba nge munahase kuwana vinoma vyetu vyahaInternet chipwe nduma. Ndungo nazate nangolo hakuwahisa mikanda yakupulita mangana vangamba jaYehova vosena valyenga kanawa kushipilitu. Ngachize, kamwatela kushinganyeka ngwenu kuvanga mulande likina lyakumilweza vyuma vize vili hajw.org koko. Vandumbwetu vamwe vanahase kuzachisa lwola lwavo hakupulita mikanda yize yatwama haKeyala yetu nakuhanako vaze kavatwama naInterneko. Oloze vikungulwilo kavyatela kulinga ngochoko.
Tweji kusakwililanga Yesu hakutesamo lushiko lwenyi lwakutuzakama kushipilitu. Twatela kufwelela ngwetu Yehova mwatwalaho lika kutuhananga kulya chakushipilitu “halwola lwakutamo,” palanga nomu navakanongesa kano kaye kakuhuka.
“Mapwevo vaka-kwambulula mujimbu kana wamwaza vanapu liyongomena lyalinene.”—SAMU 68:11.
1, 2. (a) Wana muka uze Kalunga ahanyine Alama? (b) Mwomwo ika Kalunga ahanyinyine Alama pwevo? (Talenu muvwimbimbi wakulivanga.)
YEHOVA ashinganyekele vyuma vimwe hakutenga mavu. “Awatengele mangana vatwamengaho” kuli vatu. (Isa. 45:18) Mutu watete kutenga, Alama apwile wakukupuka mwosena, kaha Kalunga amuhanyine limbo lyamwaza, lize vavulukile ngwavo litepa lyaEtene muze mwapwile mitondo yayivulu natunyama vamwaza. Oloze kwapwile chuma chachilemu chize ahonene kupwa nacho Alama. Yehova atachikijile chuma kana, kaha ambile ngwenyi: “Kachawahile lunga kutwama uka wenyiko. Nangumutengela muka-kumukafwa wakulisoka nenyi.” Kufumaho, Kalunga asavalikile Alama tulo twatuvulu, kaha amufumishile lupachi lumwe, ‘nakulutenga pwevo.’ Omu Alama atonene, awahilile chikuma hakumona pwevo. Kaha ambile ngwenyi: “Ou napu jino chifuhwa chakuvifuhwa vyami, nyama yakunyama yami. Navamuvulukanga ngwavo, Pwevo, mwomwo vanamufumisa muli lunga, shikaho.”—Kupu. 2:18-23.
2 Pwevo apwile wana uze Kalunga ahanyine Alama, kupwa muka-kumukafwa wakukupuka mwosena. Apwile nawa namulimo wakulipwila wakusema vana. Mbimbiliya yamba ngwayo: “Lunga alukile pwevo lyenyi lijina lyenyi ngwenyi, Eve, mwomwo ikiye naye yavaka-kuyoya vosena, shikaho.” (Kupu. 3:20) Vosena vapwile namulimo wakusema vana vakukupuka mwosena nakusulisa hamavu. Kuhichila mukusema, mavu osena kachi apwile palachise muze mwatelele kupwa vatu vakukupuka mwosena nakuzakama vyuma vyakuyoya vyosena.—Kupu. 1:27, 28.
3. (a) Vyuma muka vize Alama naEve vatelelele kulinga hakusaka Kalunga avakisule, oloze vyuma muka vyasolokele? (b) Vihula muka natushimutwila?
3 Hakusaka vavakisule kuli Kalunga, Alama naEve vatelelele kwononoka Yehova nakwitavila chiyulo chenyi. (Kupu. 2:15-17) Kushishika kuli Kalunga chikiko chatelele kuvalingisa vatesemo vyuma vize ajinyine Kalunga. Oloze chaluvinda, Alama naEve kavononokele Yehovako. Vevwililile kuli Satana, “linoka wakushikulu,” kaha vavulumwine shili kuli Kalunga. (Kuso. 12:9; Kupu. 3:1-6) Uno echi kulikanga chahaka ngachilihi mapwevo muukalu? Uno mapwevo vakushishika vakushikulu vateselemo vyuma muka? Mwomwo ika mapwevo vaka-Kulishitu vamakumbi ano vavavulukila ngwavo, “liyongomena lyalinene”?—Samu 68:11.
4. Iya vatelele kuhana mulonga hakachi kaAlama naEve hashili yize vavulumwine?
4 Omu Kalunga ahulishile Alama vyuma vyamulingishile alikange, Alama ahanjikile ngwenyi: “Ou pwevo wanguhanyine kupwa nenyi, ikiye nanguhane mihako yakumutondo, kaha ngunali.” (Kupu. 3:12) Alama ketavilile shili avulumwineko, oloze ahanyine mulonga pwevo uze amuhanyine Kalunga, kaha nawa ahanyine Kalunga mulonga, mwomwo ikiye amuhanyine uze pwevo. Numba tuhu Alama naEve vavulumwine shili, oloze Kalunga amwene ngwenyi Alama ikiye apihishile, mwomwo ikiye apwile nangolo jakusakula vyakulinga. Evi vikiko vyalingishile kaposetolo Paulu asoneke ngwenyi: “Shili yengilile mukaye kuhichila muli mutu umwe [Alama] nakufwa nawa kuhichila mushili.”—Loma 5:12.
5. Vyuma muka vinafumumo omu Kalunga netavisa vatu valiyule vavene?
5 Satana akunywile Alama naEve mangana vashinganyeke nge Yehova katelemo kuvayulako. Echi chanehele chihula chize chakwata hawata waYehova. Chihula kana shina: Iya atamo kuyula vatu? Hakusaka kukumbulula chihula kanechi, Yehova etavishile vatu valiyule vavene hatando yayisuku. Vyuma muka vinafumumo? Vatu vananehenga ukalu wauvulu. Hamyaka yakuhambakana 100, vatu vakuheta kafwe ku 100,000,000 vanafunga kujijita. Mbimbiliya yamba ngwayo “muli mutu wakutambuka kamwatwama mangana akutalikisa jitambo jenyiko.” (Yele. 10:23) Echi chikiko chalingisa vaka-Kulishitu vamuchano vetavile Yehova kupwa Muka-kuvayula.—Tangenu Vishimo 3:5, 6.
6. Mapwevo veji kuvamonanga ngachilihi mumafuchi amwe?
6 Vatu vosena vanavayanjisanga mukaye kano vali nakuyula kuli Satana. (Kwambu. 8:9; Yowa. 1, 5:19) Mapwevo vamwe vanavayanjisanga chikuma. Chakutalilaho, mukaye kosena, mapwevo vavavulu vali nakuvapupulanga kuli malunga javo chipwe kuli tujila twavo. Mumafuchi amwe malunga veji kuvamonanga kupwa vavalemu kuhambakana mapwevo, mwomwo vashinganyeka ngwavo malunga vakiko veji kutunganga membo nakulama visemi navakaka javo nge vanakolo, kaha nawa veji kulamanga lika lijina lyasevo. Mumafuchi akwavo, mapwevo vavamona kupwa vamokomoko, ngocho visemi vamapwevo veji kufumisanga majimo nge vanejiva ngwavo vanemita mwana wapwevo.
7. Chiyoyelo muka chize Kalunga ahanyine malunga namapwevo hakuputuka?
7 Yehova keshi nakusuulukanga hakumona omu mapwevo veji kuvayanjisangako. Yehova eji kuvazakamanga nakuvavumbika. Yehova katengele Eve apwenga ndungo yaAlamako. Eve apwile wakukupuka mwosena, kaha nawa apwile navilinga vyamwaza vyavivulu vize vyamulingishile apwenga muka-kukafwa Alama. Evi vikiko Mbimbiliya yambila ngwayo, omu Kalunga akumishile kutenga vyuma halikumbi lyamuchitanu nalimwe, “amwene vyuma vyosena vize atengele, kaha ngwenyi, vinawahe chikuma.” (Kupu. 1:31) Chikupu vene “vyuma vyosena” vize atengele Yehova ‘vyawahile chikuma.’ Ngocho, vaAlama naEve vapwile nakutwama kanawa.
8. (a) Uno vatu vavavulu makumbi ano vali nakulinga vyuma muka? (b) Vatu muka vaze Kalunga nevwilanga uselewa putu vene kushikulu?
8 Hanyina yakulikanga chaAlama naEve mulitepa lyaEtene, vatu vatwalilileho lika kulikanga kuli Yehova. Kaha myaka yino, vilinga vyavipi vinavulu chikuma kuhambakana omu chapwile kunyima. Mbimbiliya yahanjikile chimweza ngwayo, ano ‘himakumbi akukuminyina.’ (Chimo. 2, 3:1-5) Numba tuhu vatu vamwe veji kulinganga vyuma vyavipi, oloze lwola lwosena kunapunga malunga namapwevo vaze vanakavangizanga jishimbi jaKalunga nakumwitavila kupwa muka-kuvayula. Vanafwelelanga muli Yehova, kaha Yehova navakafwenga nakuvakinga.—Tangenu Samu 71:5.
9. Vatu vangahi vayovokele kuLivaji, kaha mwomwo ika?
9 Omu Kalunga anongesele vatu vakuhuka kuLivaji mumakumbi aNowa, vatu vavandende kaha vakiko vayovokele. Nge vausoko jaNowa kuvapwile halwola luze, kaha vafwile naLivaji. (Kupu. 5:30) Kuvula chamalunga vaze vayovokele haLivaji chesekele hamwe nakuvula chamapwevo vaze vayovokele. Vaze vayovokele vapwile Nowa napuwenyi, navana venyi vatatu namapwevo javo. Vayovokele mwomwo vevwile Kalunga woma nakulinga mwaya muchima wenyi. Vatu vosena vaze vali nakuyoya makumbi ano, vafuma kuli ava vatu 8 vayowele kuli Yehova.—Kupu. 7:7; Petu. 1, 3:20.
10. Mwomwo ika Yehova akafwile nakukinga mapwevo javangamba jenyi vakushishika vaze vamwivwilenga woma?
10 Myaka yakavangijileho, navangamba jaYehova vakushishika vamapwevo navakiko vavakafwilenga nakuvakinga kuli Kalunga. Kavayayavalile vyachiyoyelo chavoko, ngocho Yehova avakiswile. (Yuta 16) Pwevo umwe apwile ikiye Sala. Omu vamulwezele kuseza lifuchi lyavo lyauhando lyaUle nakuya nakuzuzumana mujimbalaka, kayayavalileko. Oloze Sala, ‘ononokele Apalahama nakumuvuluka ngwenyi, mwata.’ (Petu. 1, 3:6) Tutalenu nawa hachakutalilako chaLaveka, uze apwile pwevo lyaIsaka. Apwile wana wakukupuka wakufuma kuli Yehova uze apwile wamwaza chiyovo. Mbimbiliya yatulweza ngwavo, Isaka ‘amuzangile, kaha alivendejekele kukufwa chanaye.’ (Kupu. 24:67) Makumbi ano tweji kwivwinga kuwaha kupwa namapwevo vaze vevwa Kalunga woma ngana mwaSala naLaveka.
11. Uno vifungiji vavaHepeleu vavali vahamukile ngachilihi?
11 Hamyaka yize vaIsalele vapwilenga vandungo muEjipitu, vavulile chikuma kaha mwangana Fwalo ahanyine lushimbi lwakujiha vana vamalunga vavaHepeleu. Chipwe ngocho, kwapwile vifungiji vavaIsalele vamapwevo vavali, vaze vapwilenga namulimo wakusapulwisa vana. Majina avo vapwile Shifwala naPuwa. Kwivwa Kalunga woma chavalingishile vahone kukavangiza lushimbi lwaFwalo lwakujiha vana vavaIsalele vamalunga vaze vasemukilenga. Ngocho, Kalunga avakiswile mangana vapwenga najitanga javo.—Kulo. 1:15-21.
12. Vyuma muka twejiva hali Ndevola naYayele?
12 Omu kwapwile vaka-kuyula mumakumbi avaIsalele, Yehova atongwele Ndevola kupwa kapolofweto wapwevo. Ndevola akolezezele muka-kuyula Mbalake, nakukafwa vaIsalele mangana vasokoke kuli vaka-kole javo. Avulukilile chimweza ngwenyi, pwevo, ikiye mwakafungulula vaka-Kanane keshi nge Mbalakeko. Ava vaka-kole vavafungulwile omu Yayele, pwevo uze kapwile kaIsaleleko ajihile Shisela uze apwile mukulwane wamaswalale wavaka-Kanane.—Kuyu. 4:4-9, 17-22.
13. Uno Mbimbiliya yatulweza vyuma muka kutalisa kuli Avingayile?
13 Tutalenu nawa Avingayile uze apwile pwevo wakushishika uze ayoyele mulikulukaji lyamyaka lyakusokesa 11 B.C.E. Mbimbiliya yamba ngwayo, Avingayile apwile wakunangakana, oloze lunga lyenyi, Navale, apwile namuchima waukalu, wamokomoko kaha nawa wakuhona mangana. (Samwe. 1, 25:2, 3, 25) Hakuwana nge Ndavichi akingile vatu jaNavale kunyima, ngocho Ndavichi atumine vatu jenyi kuya kuli Navale mangana akavakafweko kulya navyuma vikwavo. Oloze Navale, ‘avatenukilile’ nakuhona kuvahana vyakulya. Echi chalingishile Ndavichi apihilile chikuma nakusaka kujiha Navale navatu jenyi. Omu Avingayile evwile mujimbu kanou, ambachile vyakulya navyakunwa nakuvitwala kuli Ndavichi, ngocho akingile Ndavichi kumulonga wamanyinga. (Samwe. 1, 25:8-18) Kutwala muze Ndavichi alwezele Avingayile ngwenyi: “Vamukisule Yehova, Ou Kalunga kaIsalele, Ou nakutumu likumbi lyalelo kunguwana.” (Samwe. 1, 25:32) Omu Navale afwile, Ndavichi ambachile Avingayile.—Samwe. 1, 25:37-42.
14. Vana vamapwevo vaShalume vazachile mulimo muka, kaha vandumbwetu vamapwevo makumbi ano vali nakuzata milimo muka?
14 Omu vaka-Mbavilone vanongesele Yelusalema natembele mu 607 B.C.E., vatu vavavulu vafwile. Mu 455 B.C.E., Nehemiya atwaminyinyine mulimo wakutungulula jikembwe jaYelusalema. Hakachi kavatu vaze vapwile nakukundwiza mulimo wakutungulula jikembwe, hapwile navana vamapwevo vaShalume, mwana mwangana walunga uze apwile chilolo wachimbwa changalila yaYelusalema. (Nehe. 3:12) Vawahilile kuzata milimo kana. Tweji kusakwililanga chikuma vandumbwetu vamapwevo vavavulu vaze vali nakuzata milimo yakutungatunga jizuvo jaWangana navihela vyeka vyakukungulukila mukaye kosena makumbi ano.
15. Kutokwa muka Kalunga ahanyine Maliya?
15 Mulikulukaji lyamyaka lyakulivanga C.E., Yehova ahanyine mapwevo milimo yakulipwila yize vazachilenga. Pwevo umwe apwile Maliya. Omu Maliya vamuhuhwile kuli Yosefwe, emichile lijimo mungolo jashipilitu yajila. Mwomwo ika Kalunga asakwilile Maliya apwenga naye yaYesu? Mwomwo pamo apwile navilinga vyamwaza vize vyasakiwile hakulela mwana wakukupuka mwosena. Chikupu vene, echi chapwile hikutokwa chachinene kuli Maliya kupwa naye yaYesu, mutu uze apwile waulemu chikuma havatu vosena hano hamavu.—Mateu 1:18-25.
16. Hanenu chakutalilaho chakusolola omu Yesu evwililenga keke mapwevo.
16 Yesu evwililenga keke mapwevo. Chakutalilaho, achishinganyekenu pwevo uze apwile nakuhichisa manyinga hamyaka 12, uze akwachile kuuvwalo waYesu mangana ayoye. Kutala Yesu apihilile tahi? Nduma, oloze amwivwilile keke nakumulweza ngwenyi: “Ove mwanami, lufwelelo lwove lunakuhindula. Yakonga mukuunda, nakupwa uwakulikangula omu unahinduka lyehi kumusongo wove waupi.”—Mako 5:25-34.
17. Chuma muka chakukomwesa chasolokele haPendekoseta 33 C.E.?
17 Omu Yesu navaposetolo jenyi vapwile nakuyanga nakwambulula mujimbu wamwaza, kwapwile mapwevo vaze vavazakaminenga kumujimba. (Luka 8:1-3) Halikumbi lyaPendekoseta 33 C.E., vatu vakuheta kafwe ku 120, malunga namapwevo vatambwile shipilitu yajila mujila yakukomwesa. (Tangenu Vilinga 2:1-4.) Kunyima Yehova ahanjikile chimweza ngwenyi: “Nangukahingunwina shipilitu yami hali vatu vosena. Vana venu vamalunga navava vamapwevo navakahanjika mazu aupolofweto . . . Nahali vandungo vamalunga nawa nahali ava vamapwevo nangukahingunwinaho shipilitu yami.” (Yowe. 2:28, 29) Chuma chakukomwesa chize chasolokele haPendekoseta, chasolwele nge Yehova evwilile uselewa malunga namapwevo nakupwa “Isalele waKalunga.” (Ngale. 3:28; 6:15, 16) Vana vamapwevo vawana vaFwilipu, uze apwile muka-kwambulula mujimbu wamwaza, vapwile hakachi kamapwevo vaze vambulwilenga mujimbu mulikulukaji lyamyaka lyakulivanga.—Vili. 21:8, 9.
18, 19. (a) Kutokwa muka chize Kalunga ahana malunga namapwevo vaka-Kulishitu? (b) Muka-kwimba jisamu ahanjikile vyuma muka kupandama kumapwevo vaze veji kwambululanga mujimbu wamwaza?
18 Kafwe mumwaka wa 1875, lizavu lyalindende lyamalunga namapwevo vazangile chikuma kulinangula muchano wamuMbimbiliya. Vakiko vasokolwele jila hakwambulula mujimbu waYesu kaha nawa vateselemo mazu aYesu aupolofweto akwamba ngwenyi: “Kahou mujimbu wamwaza waWangana navakawambulula kumavu kwatwama vatu kwosena, nakupwa unjiho kuli vaka-mafuchi osena, numbanyi kukuma chikeze.”—Mateu 24:14.
19 Lizavu lyalindende lyaVaka-Kulinangula Mbimbiliya linatoho, kaha oholyapwa jino Vinjiho jaYehova vanahete ku 7,900,000. Kaha vatu vakuwahilila vakuhambakana ha 11,300,000, veji kuyanga kuchilika chakwanuka kufwa chaYesu. Mumafuchi amavulu, vatu vavavulu hakachi kavaze veji kuyanga kuchilika chakwanuka kufwa chaMwata vapwa mapwevo. Kaha nawa Vinjiho jaYehova vakuhambakana 1,000,000, veji kuzatanga mulimo washimbu yosena. Mumafuchi amavulu, vandumbwetu vamapwevo vavavulu vakiko veji kuzatanga mulimo washimbu yosena. Yehova nahane mapwevo kutokwa chakumwimanyinako. Ngocho, mazu amuka-kwimba jisamu anatesamo akwamba ngwavo: “Mwata mwahana mazu, mapwevo vaka-kwambulula mujimbu kana wamwaza vanapu liyongomena lyalinene.”—Samu 68:11.
20. Vihande muka vyamwaza tunahase kuzachisa hachilongesa chatanga nechi chahauka?
20 Katweshi kuhasa kushimutwila mapwevo vosena vakushishika vaze vasoneka muMbimbiliyako. Oloze tunahase kuvatanga muMbimbiliya namumikanda yetu. Chakutalilaho, tunahase kushinganyeka chikuma hakwononoka chaLute. (Lute 1:16, 17) Nge natutanga mujimbu waLisano Eseta, kaha lufwelelo lwetu naluzama. Tunahase kunganyala nge natulinangulanga vyamapwevo kana ava hachilongesa chakulemesa Kalunga mwaTanga. Nge twapwa tuvajike, kaha tunahase kulinangula vyamapwevo kana hachilongesa chahauka.
21. Uno mapwevo vakushishika vanalamenga ngachilihi kulonga chavo mulwola lwavyeseko?
21 Chasoloka hatoma nge Yehova nakisula mulimo wavandumbwetu vamapwevo wakwambulula mujimbu wamwaza, namulwola lwalukalu. Chakutalilaho, muchiyulo chaNazi nechi chaCommunism, Yehova akafwile vandumbwetu vamapwevo vakushishika vatwaleho lika kupwa vakushishika kuli ikiye. Vavavulu vavayanjishile kaha veka vavajihile mwomwo yakwononoka jishimbi jaYehova. (Vili. 5:29) Ngana mwavandumbwetu vamapwevo vakushishika vaze vamwene ukalu, navandumbwetu vamapwevo makumbi ano, vanasakula Kalunga kupwa muka-kuvayula. Yehova navalweze ngana muze alwezele vaIsalele ngwenyi: “Kanda wivwa womako, Ami nangukukafwangako.”—Isa. 41:10-13.
22. Vyuma muka tuli nakutalila kulutwe?
22 Kulutwe, malunga namapwevo vaze veji kwivwanga Kalunga woma, navakavazachisa vakakafwe vaze navakasanguka vakalinangule vyaYehova navyuma vyamwaza vize ajinyine kulingila vatu. Kaha nawa navakapwa namulimo wakwalumuna mavu kupwa palachise. Shimbu tuchili nakuvandamina lwola kana, tuvosena tumonenu kutokwa twatwama nacho chakuzachila Yehova “namuchima umwe,” kupwa chachilemu.”—Zefwa. 3:9.
“Mwomwo mazu aKalunga apwa amatonyi, kaha atwama nangolo.”—HEPE. 4:12.
1, 2. Yehova ahanyine Mose mulimo muka, kaha amufwelelesele vyuma muka?
MUNAHASE kwivwa ngachilihi nge munemana kumeso amutu uze akwechi ngolo jakuyula nakuhanjikilako vatu jaYehova? Munahase kulizakamina, kwivwa woma chipwe kulivwa nge kamwatelemoko. Uno munahase kuwahisa ngachilihi vyuma namukahanjika? Kutala namuhanjika nangolo nge mutu uze vanatumu kuli Kalunga tahi?
2 Mose apwile mucheseko kanechi. Yehova alwezele Mose uze apwile “wakulinyisa chikuma kuhambakana vatu vakwilu lyamavu vosena,” ayenga kuli Fwalo mangana akasokole vatu jenyi vaze vapwile muundungo muEjipitu. (Kula. 12:3) Kweseka navyuma vyasolokele, Fwalo apwile namuchima wakulikanga. (Kulo. 5:1, 2) Ngachize, Yehova atumine Mose kuli Fwalo mangana asuule vatu jenyi. Oloze Mose ahulishile Yehova ngwenyi: “Ami yamiyaze numba nguye kuli Fwalo, ngukalovole vana vaIsalele muEjipitu?” Mose atela atachikijile nge keshi kuhasa kuhanjika kuli Fwaloko. Oloze Kalunga amufwelelesele ngwenyi mwamukafwa. Yehova amulwezele ngwenyi “nangupwanga nayove hamwe.”—Kulo. 3:9-12.
3, 4. (a) Mwomwo ika Mose evwililile woma? (b) Vyuma muka vinahase kumilingisa mwivwenga woma ngana mwaMose?
3 Mwomwo ika Mose evwililile woma? Mwomwo atachikijile ngwenyi Fwalo keshi kwitavila ngwenyi vamutumine kuli Yehova Kalungako. Kaha nawa Mose evwile woma mwomwo atachikijile ngwenyi vaIsalele kaveshi kwitavila ngwavo Yehova ikiye namusakula mangana avasokole kufuma muEjipituko. Ngocho, Mose ambile kuli Yehova ngwenyi: “Oloze tala, kaveshi kukangwitavako, chipwe kwivwilila mulizu lyami. Mwomwo navakangwamba ngwavo, ‘Yehova kalisolwele kuli oveko.’”—Kulo. 3:15-18; 4:1.
4 Jila Yehova akumbulwilemo Mose, navyuma vyasolokele, yatunangula vyuma vyavilemu. Numba tuhu kamweshi kwimana kumeso achilolo wafulumendeko, oloze kutala chamikaluhwilaho lwehi kulweza vatu vaze mweji kuliwananga navo hakumbi hakumbi vyaKalunga naWangana wenyi tahi? Nge mukiko, kaha tutalenu vyuma tunahase kulinangula kuchakutalilako chaMose.
5. Chuma muka chapwile mulivoko lyaMose, kaha chuma kana chevwishile ngachilihi Mose woma? (Talenu muvwimbimbi wakulivanga.)
5 Omu Mose alwezele Yehova ngwenyi evwile woma ngwenyi vaIsalele kaveshi kumwivwililako, Kalunga amukafwile mangana akahone kwivwa woma vyuma navikasoloka kulutwe. Mujimbu watwama mumukanda waKulovoka wahanjika ngwawo: “Yehova amwambile ngwenyi: ‘Owo uli mulivoko lyove uka?’ Amwambile ngwenyi: ‘Mukombo.’ Yehova amwambile ngwenyi ‘Umbile hamavu. Aumbilile hamavu kaha walumukile kupwa linoka, kaha Mose amuchinyine. Yehova ambile kuli Mose ngwenyi: ‘Olola livoko lyove, umukwate kumukila. Olwele livoko lyenyi, amukwachile, kaha alumukile kupwa mukombo mulivoko lyenyi. Kaha Kalunga amulwezele ngwenyi: ‘Mangana vaketave ngwavo, Yehova nalisolola kuli ove.’” (Kulo. 4:2-5) Ngolo jaKalunga jalingishile mukombo walumuke kupwa linoka mulivoko lyaMose. Echi chakukomwesa chasolwele nge Mose vamutumine kuli Kalunga kaha nawa ngolo azachishile jafumine kuli ikiye. Yehova alwezele Mose ngwenyi: “Yako namukombo ou mulivoko lyove, ukiko naukalinga nawo vinjikizo.” (Kulo. 4:17) Vyuma vize vyasolokele, vyalingishile Mose afwelele muli Yehova nakuya nakuhanjika kuli Fwalo nakuli vatu jaKalunga.—Kulo. 4:29-31; 7:8-13.
6. (a) Chuma muka twatela kumbata omu natuyanga nakwambulila vatu, kaha mwomwo ika? (b) Lumbununenu omu “mazu aKalunga apwa amatonyi,” nomu “atwama nangolo.”
6 Omu tweji kuyanga nakunangula vatu mujimbu wamuMbimbiliya, ‘chuma muka tweji kupwanga nacho mulivoko?’ Kakavulu tweji kumbatanga Mbimbiliya nakufwila kuyizachisa. Numba tuhu vatu vamwe vanahase kumona Mbimbiliya nge mukanda wamokomoko, oloze Yehova eji kuhanjikanga kuli etu kuhichila muMazu enyi vahwima. (Petu. 2, 1:21) MuMbimbiliya mwatwama jishiko jaKalunga jakupandama kuvyuma vize navikasoloka omu Wangana wenyi naukaputuka kuyula hano hamavu. Echi chikiko chalingishile kaposetolo Paulu asoneke ngwenyi: “Mwomwo mazu aKalunga apwa amatonyi, kaha atwama nangolo.” (Tangenu WavaHepeleu 4:12.) Vyuma vyosena vize atushika Yehova vinakutesamo chikokichikoki mwomwo mazu enyi atwama nangolo. (Isa. 46:10; 55:11) Nge mutu mwejiva muchano kanou wakupandama kuMazu aYehova, kaha vyuma mwatanga muMbimbiliya navyalumuna kuyoya chenyi.
7. Tunahase kunangula ngachilihi “mazu amuchano mujila yakwoloka”?
7 Yehova atuhana Mazu enyi aze eji kutukafwanga tutachikize ngwetu mujimbu wetu wapwa waulemu kaha nawa wafuma kuli ikiye. Echi chikiko chalingishile Paulu uze apwile nakunangula Chimoteu amukolezeze mangana ‘azate nangolo hakunangula mazu amuchano mujila yakwoloka.’ (Chimo. 2, 2:15) Tunahase kuzachisa ngachilihi mazu ahanjikile Paulu? Tunahase kulinga ngocho hakusakulanga kanawa visoneka vize navikwata vatu kumuchima nge tuli muwande. Jitalakiti jize jalovokanga mumwaka wa 2013 vajisoneka mujila yize nayitukafwa tuhete vatu kumichima.
8. Vyuma muka ahanjikile kalama umwe wamulimo kutalisa kujitalakiti?
8 Jitalakiti jajihya josena vajisoneka mujila yoyimwe. Ngachize, nge tunejiva mwakuzachishila talakiti yimwe, kaha tunahase kutachikiza mwakuzachishila jitalakiti josena. Uno japwa jajashi kujizachisa tahi? Kalama wamulimo umwe wamuHawaii, muU.S.A., asonekele ngwenyi: “Katwejivile nge vinoma kanevi vyavihya navikafwa chikuma vatu hakwambulwila kuzuvo hizuvo nakuvihela vyasangako.” Ou kalama wamulimo awanyine nge jila vasonekelamo jitalakiti kaneji jajihya, yinalingisa vatu vetavile kanawa mujimbu wetu, nakufwila kutwalaho lika kushimutwila. Eji kushinganyekanga ngwenyi chuma cheji kulingisanga vatu vafwile kutwalaho lika kushimutwila shina mwomwo yavihula vize vyatwama helu yeji jitalakiti. Mwenya-zuvo keshi kulizakamina ngwenyi pamo nakumbulula vyuma vyakuhengako.
9, 10. (a) Uno jitalakiti jetu jeji kutukafwanga ngachilihi tuzachisenga kanawa Mbimbiliya? (b) Uno jitalakiti muka munalivwisanga kuwaha kuzachisa, kaha mwomwo ika?
9 Talakiti hitalakiti yatwama nachisoneka chize twatela kutangila mutu. Chakutalilako, talakiti yakwamba ngwavo, Uno Kuyanda Nachikeza Kakuma Tahi?, nge mwenya-zuvo mwakumbulula ngwenyi, “mukiko vene,” “chiku,” chipwe “pamo mukiko,” kaha pandumunenu mukachi nakuhanjika ngwenu, ivwenu “Vyuma Yahanjika Mbimbiliya.” Kaha tangenu Kusoloka 21:3, 4.
10 Kaha nawa nge muli nakuzachisa talakiti yakwamba ngwavo Mbimbiliya Mwayimona Ngachilihi?, kala jila mwakumbulwilamo mutu, mwatela kupandumuna mukachi katalakiti nakwamba ngwenu, “Mbimbiliya yamba ngwayo, ‘Visoneka vyosena vavihwima kuli Kalunga.’” Munahase kwamba cheka ngwenu, “Muchano vene chisoneka kana chahanjika vyuma vyavivulu.” Kufumaho tangenu mukanda WaChimoteu 2, 3:16, 17.
11, 12. (a) Kuwaha muka mweji kuwananga mumulimo wakwambulula? (b) Jitalakiti jinahase kumikafwa ngachilihi muliwahise kuwaha kukindulukila kuvatu?
11 Jila mwakwilamo mutu yikiko nayimilingisa mutwaleho kushimutwila chipwe chiku. Muchishishisa chakuhana mutu talakiti, mwatela kumutangila chisoneka chimwe chipwe vivali haungeji watete. Kaha kufumaho, mwatela kukakindulukilako mangana mukatwalilileho kushimutwila.
12 Kunyima yakala talakiti kwatwama chihula mwishi yamutwe wakwamba ngwavo, “Vyuma Muka Mwatela Kushinganyekaho?” nachisoneka chakukashimutwila hakukindulukilako. Mutalakiti yakwamba ngwavo, Mwashinganyeka Ngwenu Kulutwe Nakukapwa Ngachilihi?, mwatwama chihula chakukashimutwila hakukindulukilako chakwamba ngwavo, “Uno Kalunga mwakawahisa ngachilihi kano kaye?” mwatwama mukanda waMateu 6:9, 10; naNdanyele 2:44. Mutalakiti yakwamba ngwavo Kutala Chikupu Vafu Navakayoya Cheka Tahi?, mwatwama chihula chakwamba ngwavo, “Mwomwo ika tweji kushinakajiwanga nakufwa?” mwatwama mukanda waKuputuka 3:17-19; naWavaka-Loma 5:12.
13. Lumbununenu mwakuzachishila jitalakiti hakuputuka vilongesa vyaMbimbiliya?
13 Jitalakiti kaneji vajisoneka mangana jitukafwe tuputuke vilongesa vyaMbimbiliya. Nge mutu mwazachisa chinjikizo chakutwala hajw.org chize chili kunyima yatalakiti, kaha mwawana vyuma ali nakutonda vize vinahase kumulingisa alinangule Mbimbiliya. Jitalakiti kana jeji kwinyikilanga kumbuloshuwa yakwamba ngwavo Mujimbu Wamwaza Wakufuma Kuli Kalunga, nachilongesa chize twatela kutanga. Chakutalilaho, talakiti yakwamba ngwavo Uno Iya Chikupu Ali naKuyula Kano Kaye?, yeji kwinyikilanga mutu kuchilongesa 5 mumbuloshuwa kaneyi. Kaha talakiti yakwamba ngwavo Vyuma Muka Vinahase Kulingisa Tanga Kupwa Yakuwahilila?, yeji kwinyikilanga mutu kuchilongesa 9. Nge natuzachisa jitalakiti mujila yamwaza, kaha natuzachisa kanawa Mbimbiliya halwola lwatete nomu natukakindulukilako. Echi nachitulingisa tuputuke vilongesa vyaMbimbiliya vyavivulu. Vyuma vyeka muka twatela kulinga hakusaka tuzachise kanawa Mazu aKalunga mumulimo wamuwande?
14, 15. Munahase kulondezeza ngachilihi chakutalilaho chaPaulu nge muli mumulimo wamuwande?
14 Paulu afwililile kwijiva vyuma vapwile nakushinganyeka vatu mangana anganyale “vavavulu” mumulimo wenyi wakwambulula. (Tangenu Wavaka-Kolinde 1, 9:19-23.) Tachikizenu ngwenu Paulu afwililile ‘kunganyala vaYuleya . . . , kunganyala vaka-kulama jishimbi . . . , kunganyala vaka-kuzeneka jishimbi . . . , kunganyala vaka-kuhehela.’ Chikupu vene Paulu asakile kwambulila “vatu vosena,” vaYuleya naveka valinangule muchano mangana vakavalwile. (Vilinga 20:21) Tunahase kulondezeza ngachilihi chakutalilaho chaPaulu omu natwambulila “vatu vosena” mungalila yetu?—Chimo. 1, 2:3, 4.
15 MuMulimo Wetu waWangana mwatwama jijila jakutukafwa mwakwambulwila mujimbu wamwaza. Esekenu kuzachisa jijila kana. Oloze nge kuli vyuma vimwe vize vali nakushinganyeka vatu vamungalila yenu, kaha shimutwilenu havyuma vize vinahase kuvakafwa. Vyuma muka vali nakulizakamina vatu kana? Zachisenu chisoneka chize chinalitombola navyuma kana. Kalama wakujinguluka umwe ahanjikile omu ikiye napwevo wenyi veji kuzachisanga chikuma Mbimbiliya mumulimo wamuwande. Ambile ngwenyi: “Vatu vavavulu veji kutwitavisanga nge natuvatangila chisoneka mukavatu, nakuhanjika havishina vize vili nakusakiwa. Hanyima yakulimeneka kweseka nachisemwa chavo, tweji kutanga chisoneka.” Mujipalangalafu jinakavangizaho natutala havihande navihula navisoneka vimwe vize tunahasa kuzachisa mumulimo wamuwande mungalila yetu.
16. Lumbununenu omu tunahasa kuzachisa mukanda waIsaya 14:7 mumulimo wamuwande.
16 Nge mwatwama mungalila muze mwalisala ulyanyi nauhwanga, kaha munahase kuhulisa mutu ngwenu: “Kutala munahase kwivwa ngachilihi nge halipapilo lyamijimbu vanasonekaho ngwavo: ‘Hamavu hosena hali jino kuunda, ulyanyi nauhwanga vinakumu. Vatu navawahilila chikuma.’ Omu mukiko Mbimbiliya yahanjika hachisoneka chaIsaya 14:7. MuMbimbiliya mwatwama jishiko jaKalunga jajivulu jakupandama kulwola luze vatu navakatwama mukuunda kulutwe.” Kaha tangenu lushiko lumwe muMbimbiliya.
17. Tunahase kuzachisa ngachilihi chisoneka chaMateu 5:3 hakushimutwila navatu?
17 Kutala chapwa chachikalu visemi vamalunga vamungalila yenu kuzakama tanga yavo tahi? Nge mukiko kaha munahase kuputuka kushimutwila hakuvahulisa ngwenu: “Jimbongo jingahi chisemi walunga atela kupwa najo numba tanga yenyi yipwenga yakuwahilila?” Nge nakumbulula, kaha hanjikenu ngwenu: “Visemi vamalunga vamwe vali najimbongo jajivulu, oloze jitanga javo kajeshi jakuwahililako. Chuma muka chasakiwa numba tanga yipwenga yakuwahilila?” Kufumaho tangenu Mateu 5:3 nakuputuka chilongesa chaMbimbiliya.
18. Tunahase kuchizachisa ngachilihi chisoneka chaYelemiya 29:11 mangana tuvendejeke vakwetu?
18 Kutala vatu vamungalila yenu vali nakuyanda mwomwo yaukalu wasolokanga kalinwaha tahi? Munahase kuputuka kushimutwila namutu hakuhanjika ngwenu: “Nguneza mangana ngumilweze mujimbu wakuvendejeka wamuMbimbiliya. (Tangenu Yelemiya 29:11.) Eyi vesi yili nakulumbununa nge Kalunga ali nakusaka tupwenga nachiyoyelo chamwaza makumbi ano nakulutwe. Uno kutala tunahase kupwa vakuwahilila tahi?” Kufumaho mwinyikilenu kuchilongesa chinalitombola nachihande kana mumbuloshuwa yakwamba ngwavo Mujimbu Wamwaza.
19. Lumbununenu omu munahase kuzachisa chisoneka chaKusoloka 14:6, 7 hakuhanjika navatu vaze vafwelela muli Kalunga.
19 Kutala mwatwama mungalila muze vatu vavavulu vafwelela muli Kalunga tahi? Nge chili ngocho, kaha munahase kuputuka kushimutwila namutu hakumuhulisa ngwenu: “Nge kangelo mwahanjika kuli yenu, kutala munahase kwivwilila vyuma mwahanjika tahi? (Tangenu Kusoloka 14:6, 7.) Nge ou kangelo mwamba ngwenyi ‘mwivwe Kalunga woma,’ kutala munatachikiza Kalunga uze apwile nakuvuluka tahi? Apwile nakuvuluka Kalunga ‘uze atengele melu namavu.’ Mwejiva lijina lyaKalunga kana tahi?” Kaha tangenu Samu 124:8, haze vasoneka ngwavo: “Kutukafwa chatwama mulijina lyaYehova, Ou atengele lilu namavu.” Kaha mulumbunwinenu vyavivulu kutalisa kuli Yehova Kalunga.
20. (a) Tunahase kuzachisa ngachilihi mukanda waVishimo 30:4 hakunangula mutu atachikize lijina lyaKalunga? (b) Chisoneka muka munazachisanga mumulimo wamuwande mangana mukafwe vatu vatachikize lijina lyaKalunga?
20 Munahase kuputuka kushimutwila nakanyike hakuhanjika ngwenu: “Vandamina ngutange chisoneka chize chatwama nachihula chachilemu. (Tangenu Vishimo 30:4.) Kakweshi mutu mwahasa kulinga vyuma kaneviko, ngocho echi chisoneka chatalisa kuli Tengi. Tunahase kutachikiza ngachilihi lijina lyenyi? Ngunakusaka ngumilweza lijina kana kufuma muMbimbiliya.”
21, 22. (a) Uno chisoneka natutangila mutu chinahase kwalumuna ngachilihi chiyoyelo chenyi? (b) Vyuma muka muli nakufwila omu namwambululanga mujimbu?
21 Kamweshi kuhasa kutachikiza omu vatu vanahase kwakula kuchisoneka namuvatangilako. Chakutalilaho, Vinjiho jaYehova vavali mulifuchi lyaAustralia, vangongomwezele hachikolo chapwevo umwe wakanyike. Ndumbwetu umwe amuhulishile ngwenyi, “Watachikiza lijina lyaKalunga tahi? Kufumaho atangile chisoneka chaSamu 83:18. Uze pwevo ambile ngwenyi: “Ngwalikomokelele! Omu ava Vinjiho vayile, ngwatambukile naminyau tunda yajikilomita 56 kuya kuchitanda chamikanda mangana ngukatale lijina kana mujiMbimbiliya namundikishonali. Omu ngwatachikijile jino ngwami lijina lyaKalunga lyapwa Yehova, ngwasakile kulinangulako navyuma vyeka.” Kutwala muze ami nalunga lyami twaputukile kulinangula Mbimbiliya, kaha vatumbapachishile.
22 Mazu aKalunga eji kwalumunanga chiyoyelo chavaze veji kuwatanganga nakufwelela vyuma ashika. (Tangenu Wavaka-Tesolonyika 1, 2:13.) Mujimbu wamuMbimbiliya ukwechi ngolo kuhambakana kala vyuma vize tunahase kuhanjika mangana tuhete kumichima yavatu. Ngachize chapwa chachilemu kuzachisanga Mazu aKalunga omu natwambulilanga vatu mwomwo apwa amatonyi.
“Pandamenu kuli Kalunga, kaha mwapandama kuli enu.”—YAKO. 4:8.
1. Vatu vasaka vyuma muka, kaha iya nahase kuvalingila vyuma kana?
VATU vatwama namuchima wakupandama kuli vakwavo. Vatu veji kupandama kuli vakwavo nge “navalizanga navakwavo nakulitachikiza kanawa.” Tweji kwivwanga kuwaha nge vausoko namasepa navatuzanga, nakutuvumbika, nakutwivwishisa. Oloze mutu uze twatela kuzanga chikuma shina tengi yetu Yehova.—Kwambu. 12:1.
2. Yehova atufwelelesa vyuma muka, oloze vatu vavavulu vashinganyeka vyuma muka?
2 Yehova atukolezeza ‘tupandame’ kuli ikiye, kaha nawa atufwelelesa ngwenyi nge natupandama kuli ikiye, “kaha mwapandama kuli” etu. (Yako. 4:8) Mazu kana atukolezeza chikuma. Oloze vatu vavavulu vashinganyeka ngwavo Kalunga keshi kuhasa kupanda kuli etuko; mwomwo ngwavo katwatamo kupandama kuli ikiye, kaha nawa atwama kwakusuku. Kutala tunahase kupandama kuli Yehova tahi?
3. Muchano muka twatela kutachikiza kutalisa kuli Yehova?
3 Chapwa chachashi kupandama kuli Yehova “mwomwo ikiye kapwa kwakusuku nayetu tuvosena mutu himutuko.” (Tangenu Vilinga 17:26, 27; Samu 145:18.) Kalunga ajina ngwenyi navatu vakuhona kukupuka mwosena vanahase kupandama kuli ikiye, kaha nawa asaka tupwenga tumasepa jenyi. (Isa. 41:8; 55:6) Muka-kwimba jisamu asonekele kutalisa kuli Yehova ngwenyi: “Ove weji kwivwililanga kulomba, vakwechi mijimba vosena navakeza kuli ove. Natokwou nausakula nakupandamisa kuli ove.” (Samu 65:2, 4) Tutalenu omu Mwangana Asa wamulifuchi lyaYuta apandamine kuli Yehova, nomu Yehova apandamine kuli ikiye.
4. Mwangana Asa ahanyine chakutalilaho muka kuli vatu vamuYuta?
4 Mwangana Asa akundwijile kulemesa chamuchano hakufumisa vaka-ujila navaka-kulemesa makombelo vaze vapwile mutembele vaze valisalile mulifuchi. (Vamya. 1, 15:9-13) Asa akolezezele vatu “vamusakasakenga Yehova, Ou Kalunga kavakakuluka javo, valingenga mwaya jishimbi nomu vanavalweze.” Yehova akiswile Asa mangana ayule mukuunda hamyaka 10. Asa atachikijile ngwenyi kuunda kana chafumine kuli Yehova, ngocho alwezele vatu ngwenyi: “Lifuchi lichili kumeso etu, mwomwo tunamusakesake Kalunga ketu Yehova, shikaho. Tunamusakesake kaha natuhane lyehi kunoka kwosena jingulwishi ndo.” (Miji. 2, 14:1-7) Tutalenu vyuma vyakavangijileho.
5. Vyuma muka vyasolwele nge Asa apendaminyine hali Kalunga, kaha vyuma muka vyafuminemo?
5 Achishinganyekenu nge yenu mwapwanga Asa. Zela kaEchopa ejile namaswalale 1,000,000 namatemba ajita 300 mangana valukuke Yuta. (Miji. 2, 14:8-10) Munahase kulinga ngachilihi hakumona lizavu lyalinene lyamaswalale vali nakwiza nakulukuka nganda yenu? Maswalale jenu vavandende vakuheta kaha ku 580,000. Kutala namuhulisa Kalunga ovyo netavishila vamilukuke tahi, nyi namusaka kuhonesa ukalu kana kupendamina hachinyingi chenu? Muchima asolwele Asa wasolwele nge apendaminyine hali Yehova nakufwelela ikiye. Ngocho alombele kuli Yehova ngwenyi: “Ove Kalunga ketu Yehova, tukafweko, mwomwo tunakundamina kuli Ove, kaha tuneza kuliyongomeneli mulijina lyove. Ove Yehova, Ove yove Kalunga ketu, vatu kanda vapwanga nangolo kuli Oveko.” Uno Kalunga akumbulwile ngachilihi kulomba chaAsa? “Yehova avazakwile vaEchopa.” Maswalale javaEchopa vosena vafwile kujita.—Miji. 2, 14:11-13.
6. Tunahase kulondezeza ngachilihi chakutalilaho chaAsa?
6 Vyuma muka vyakafwile Asa afwelele ngwenyi Kalunga mwamutwaminyina nakumukinga? Mbimbiliya yahanjika ngwayo: “Asa alingilenga muze mwasungamine kumeso aYehova” kaha nawa “muchima waAsa wapwilenga wakukupuka mwosena naYehova.” (Vamya. 1, 15:11, 14) Nayetu twatela kuzachila Kalunga namuchima wetu wosena. Chapwa chachilemu kuzachila Kalunga mwomwo nachitukafwa tupwenga nausoko wakukola naikiye oholyapwa nakulutwe. Tweji kwivwanga kuwaha chikuma hakuwana nge Yehova atupandamisa kuli ikiye nakutukafwa tuzamise lika usoko wetu naikiye. Tutalenu jijila jivali jize Kalunga atupandamisa kuli ikiye.
7. Vyuma muka vize Yehova alinga mangana tupandame kuli ikiye? (b) Jila muka yayinene yize Kalunga apandama kuli etu?
7 Yehova azangile vatu hakututengela mavu mangana tutwamengaho. Eji kutusolwelanga nawa zangi hakutuhana vyuma vyakutukafwa mukuyoya chetu. (Vili. 17:28; Kuso. 4:11) Chikumanyi Yehova eji kutuzakamanga kushipilitu. (Luka 12:42) Atufwelelesa nawa ngwenyi mwakumbululanga kulomba chetu. (Yowa. 1, 5:14) Oloze jila yayinene yize Kalunga eji kupandamanga kuli etu nayize tweji kupandamanga kuli ikiye shina kuhichila mundando yakusokola. (Tangenu WaYowano 1, 4:9, 10, 19.) Yehova atumine “mwanenyi umwe kaha wakulipwila” kwiza hano hamazu mangana atusokole kushili nakukufwa.—Yowa. 3:16.
8, 9. Mulimo muka atwama nawo Yesu muvyuma ajina Yehova?
8 Yehova akafwa navatu vaze vapwileko shimbu kanda Kulishitu ezenga hano hamavu mangana vanganyale kundando yakusokola. Halwola vene luze Yehova ahanjikile upolofweto kana, kuli yavene chafwanyine nge nafwete lyehi ndando yakusokola mwomwo kakweshi vyuma navimwe vinahase kuhonesa kujina chenyiko. (Kupu. 3:15) Omu mwahichile myaka, kaposetolo Paulu asakwililile Kalunga “mukuvakula nandando yakusokola yaKulishitu Yesu, chinapu chawana wakanyombo.” Ambile nawa ngwenyi: “Apwile nakuvatalilila chikoki nakuvakonekela jishili javo jize vavulumwine lyehi kushikulu.” (Loma 3:21-26) Yesu atwama namulimo waulemu hakutupandamisa kuli Kalunga.
9 Vatu vakulinyisa vanahase kutachikiza Yehova nakupandama kuli ikiye kuhichila muli Yesu. Uno Visoneka vyashindakanya ngachilihi muchano kanou? Paulu asonekele ngwenyi: “Kalunga asolola lyehi zangi yenyi kuli etu, mwomwo shimbu twachipwilenga tuvaka-shili, Kulishitu atufwilile.” (Loma 5:6-8) Yesu ahanyine ndando yakusokola, keshi nge mwomwo twapwile tuvavalemuko, oloze mwomwo atuzanga. Yesu ambile ngwenyi: “Kakweshi mutu mwahasa kwiza kuli amiko kuvanga vanamukoko kuli Tata uze angutumine. . . . Mutu naumwe wauchi mweza kuli Tata kuvanga ahichile muli ami.” (Yowa. 6:44; 14:6) Yehova eji kuzachisanga shipilitu yenyi yajila mangana tupandame kuli ikiye kuhichila muli Yesu nakutukafwa tutwaleho kupwa muzangi yenyi nakupwa nalutalililo lwakukayoya haya myaka yosena. (Tangenu WaYuta 20, 21.) Tutalenu jila yikwavo yize Yehova apandama kuli etu.
10. Mbimbiliya yinahase kutukafwa ngachilihi tupandame kuli Kalunga?
10 Muchihande chino tunashimutwila visoneka 14 vyakulisezaseza vyamuMbimbiliya. Chakuhona Mbimbiliya, katweshi kuhasa kupandama kuli Tengi yetuko. Chakuhona Mbimbiliya katweshi kuhasa kulinangula vyandando yakusokola navyakupandama kuli Yehova kuhichila muli Yesuko. Yehova azachishile shipilitu yenyi mangana akafwe vatu vasoneke Mbimbiliya muze mwatwama vilinga vyenyi vyamwaza navyuma ajina. Chakutalilaho, hali Kulovoka 34:6, 7, Yehova alilumbunwine kuli Mose kupwa “Kalunga wakeke, Muka-kutetela, wakushipwokela kutenuka, walikoji namuchano vyavivulu, eji kulamanga likoji hamakombakaji avatu, eji kukonekelanga kuhenga nomu vanazomboka jishimbi, nashili.” Mutu muka mwakana kupandama kuli mutu wamuyachouko? Yehova atachikiza ngwenyi nge natulinangula chikuma Mbimbiliya, kaha natumumona kupwa mutu nahenyi nakupandama chikuma kuli ikiye.
11. Mwomwo ika twatela kufwila kulinangwila vilinga vyaYehova? (Talenu muvwimbimbi wakulivanga.)
11 Kumaputukilo amukanda waPandama kuli Yehova walumbununa ngwawo: “Kala weshowo usepa natulikwata namutu watela kuzama hachinyingi chakumwijiva kanawa mutu kana, nakuzanga chikuma vilinga vyenyi vyakulipwila. Shikaho vilinga vyaKalunga najijila jenyi, vize vavuluka muMbimbiliya, hivyuma vyavilemu chikuma twatela kulinangula.” Tweji kusakwilila chikuma hakutachikiza ngwetu Yehova atuhana Mazu enyi aze asoneka mujila yize kala mutu mwahasa kwivwishisa.
12. Mwomwo ika Yehova azachishile vatu vasoneke Mbimbiliya?
12 Yehova kachi azachishile vangelo vasoneke Mbimbiliya. Vangelo vasaka vatu namilimo veji kuzatanga. (Petu. 1, 1:12) Vangelo kachi vasonekele Mbimbiliya mujila yakwoloka. Oloze kutala kachi vamwene vyuma kweseka namuze veji kuvimonanga vatu tahi? Kutala kachi vahashile kutachikiza vyuma twasaka nakuhehela chetu tahi? Nduma, Yehova atachikijile ngwenyi vangelo valihandununa navatu. Echi chikiko chalingishile Yehova azachise vatu vasoneke Mbimbiliya. Tunahase kwivwishisa omu vaka-kusoneka Mbimbiliya vevwilile nomu vapwile nakushinganyeka. Nge natutanga ukalu wavo, nawoma, natutenga vapwile natwo, kaha nachitulingisa tutachikize omu vapwile nakwivwa. Kahomu natutanga nawa lwola luze vapwilenga nakuwahilila nachitulingisa tuwahilile nakufukila. Ngana mwakapolofweto Elija navakwavo vosena vaze vasonekele Mbimbiliya, vevwilenga nganomu “tweji kwivwanga nayetu.”—Yako. 5:17.
13. Uno kulomba chaYona chinamilingisa mwivwenga ngachilihi kumuchima?
13 Chakutalilaho Yehova ahanyine Yona mulimo waulemu, oloze Yona achinyine. Kachi nge kangelo ikiye asoneke mujimbu kanou, kachi kahashile kulumbununa omu Yona evwileko. Chapwile chakutamo Yehova kulweza Yona asoneke mujimbu wenyi, kuhakilako nakulomba chenyi omu apwile kwishi yameya. Alombele ngwenyi: “Mwono wami omu wazeyele muli ami ngwamwanukile Yehova.”—Yona 1:3, 10; 2:1-9.
14. Mwomwo ika twatela kwivwishisa vyuma asonekele Isaya hali livene?
14 Achitalenu nawa omu Yehova alwezele Isaya asoneke mujimbu wenyi livene. Omu ou kapolofweto amwene chakumwenesa chaupahu waKalunga, chamulingishile ahanjike hajishili jenyi ngwenyi: “Mama lelo hali ami! Ngunafu vene! Mwomwo ngumutu ngukwechi mivumbo yayipi, kaha ngwatwama muli vatu vakwechi mivumbo yayipi, mwomwo meso ami anamumono Mwangana, Yehova wamayongomena.” (Isa. 6:5) Nge apwile kangelo kachi kahanjikile mazu kanako, oloze Isaya awahanjikile. Hakuwana nge katwakupuka mwosenako ngana mwaIsaya, twatela kumwivwishisa omu evwile.
15, 16. (a) Mwomwo ika twatela kwivwishisa omu veji kwivwanga vakwetu vatu? Hanjikenu vyakutalilaho. (b) Vyuma muka navitukafwa tupandame kuli Yehova?
15 Vangelo kachi kavalimwene kupwa ‘vakuhona kutamo’ ngana muze alimwene Yakova chipwe kulimona kupwa ‘vaka-shili’ ngana muze alimwene Petuluko. (Kupu. 32:10; Luka 5:8) Vangelo kachi kavevwile “woma” ngana muze vevwile tumbaji twaYesuko. Vangelo kachi kavasakiwile kupwa natwima hakwambulula mujimbu wamwaza hakumona luyanjisa ngana muze alingile Paulu navakwavoko. (Yowa. 6:19; Teso. 1, 2:2) Vangelo vapwa vakukupuka mwosena, kaha nawa vatwama nangolo kuhambakana vatu. Echi chikiko chalingishile Yehova azachise vatu vakuhona kukupuka mwosena mangana twivwishise omu vapwilenga nakwivwa vakwetu vatu. Omu natutanga vyuma vize vasonekele muMbimbiliya, nachitulingisa ‘tuwahilile navaze veji kuwahililanga; nakulila navaze veji kulilanga.’—Loma 12:15.
16 Nge natushinganyekanga omu Yehova azakamine vangamba jenyi kunyima, kaha natutachikiza vyuma vyavivulu kupandama kuli Kalunga. Natutachikiza omu apandamine kuli vangamba jenyi mujila yazangi nakuvatalilila chikoki. Nge natutachikiza chikuma Yehova nakumuzanga chikuma, kaha natupandama kuli ikiye.—Tangenu Samu 25:14.
17. (a) Vyuma muka vize Azaliya ahuhumwine Asa?(b) Uno Asa ahonene ngachilihi kukavangiza mazu amuhuhumwine Azaliya, kaha vyuma muka vyafuminemo?
17 Omu Mwangana Asa afungulwile maswalale vaEchopa, kapolofweto kaYehova Azaliya ahuhumwine Asa ngwenyi: “Yehova ali nayenu shimbu muli nenyi enu. Kachi nge namumusakasaka, kaha namumuwana, oloze nge namukamuseza, kaha mwakamisezenu.” (Miji. 2, 15:1, 2) Kutwala muze Asa ahonene kukavangiza mazu vamukafwile. Omu wangana wakunote wavaIsalele wafumbukilile Yuta, Asa ayile kuli vaSulya mangana vamukafwe. Muchishishisa chakupendamina hali Yehova amukafwe, oloze ikiye apendaminyine hali ava vaSulya vakuhona kwitava. Kaha Yehova alwezele Asa ngwenyi: “Hoho vene unahulamina, mwomwo kufumisoholili naumonanga jijita.” Omu mukiko chapwile. (Miji. 2, 16:1-9) Vyuma muka natulinangula kumujimbu kanou?
18, 19. (a) Vyuma muka twatela kulinga nge katwapandamine chikuma kuli Kalungako? (b) Tunahase kupandama ngachilihi kuli Yehova?
18 Katwatela kusosoloka kuli Yehovako. Nge tuli nakuhona kupandama kuli Yehova ngana muze twapandamine kuli ikiye kulwola lwakunyima, kaha twatela kulinga ngana muze wahanjika mukanda waHozeya 12:6 ngwawo: “Alumukilove kuli Kalunga kove. Lamanga likoji nachiyulo, umuvandaminenga Kalunga kove makumbi osena.” Ngachize, tupandamenu chikuma kuli Yehova hakushinganyeka handando yakusokola nakutanganga Mbimbiliya naunyongochima.—Tangenu Lushimbi lwamuchivali 13:4.
19 Muka-kwimba jisamu asonekele ngwenyi: “Chinawahe kuli ami kupandama kuli Kalunga.” (Samu 73:28) Tuvosena tutwalenuho lika kulinangulanga vyuma vyavihya vyaYehova nakumuzanga chikuma mwomwo yavyuma vyavivulu vize ali nakutulingila. Nge natupandama chikuma kuli Yehova, kaha mwapandama chikuma kuli etu oholili nahaya myaka yosena.
“Matwitwi enu nawakevwa lizu munyima yenu lyakwamba ngwalyo, Eyi yeyi jila.’”—ISA. 30:21.
1, 2. Uno Yehova eji kutwaminyinanga ngachilihi vangamba jenyi?
KUFUMA vene kunyima, Yehova eji kutwaminyinanga vatu jenyi mujijila jakulisezaseza. Kunyima Kalunga azachishilenga vangelo, vimweso navilota mangana alweze vatu jenyi vyuma navikasoloka kulutwe, nakuvahana nawa milimo yize vatela kuzata. (Kula. 7:89; Ezeke. 1:1; Ndanye. 2:19) Shimbu jimwe Kalunga asakwile vatu vamwimanyineko nakuhana jindongi kuli vatu jenyi. Numba tuhu vatu jaYehova vatambwilenga jindongi, oloze vaze vajikavangijilenga vakiko kaha vakiswile kuli Yehova.
2 Makumbi ano, Yehova eji kutwaminyinanga vatu jenyi kuhichila muMbimbiliya, nashipilitu yenyi yajila, nachikungulwilo chenyi. (Vili. 9:31; 15:28; Chimo. 2, 3:16, 17) Jindongi tweji kutambulanga kuli ikiye japwa jajashi kwivwishisa kwijiva nge ‘matwitwi etu ali nakwivwa lizu munyima yetu ngwalyo: “Eyi yeyi jila, tambukenungamo.”’ (Isa. 30:21) Yehova eji kuzachisanga nawa Yesu mangana atulweze lizu lyaYehova. Atongola Yesu mangana atwaminyine chikungulwilo kuhichila muli “ndungo wakushishika wakuzangama.” (Mateu 24:45) Twatela kwitavila Yehova atutwaminyine hakuzachisa jila kaneyi, mwomwo kuyoya haya myaka yosena chapendamina hakwononoka kuli ikiye.—Hepe. 5:9.
3. Vyuma muka vinahase kutuhonesa kwivwilila kulizu lyaYehova? (Talenu muvwimbimbi wakulivanga.)
3 Satana atachikiza ngwenyi nge vatu navetavila Yehova avatwaminyine, kaha navakayoya, ngocho eji kufwilanga kutuhungumwisa mangana tuhone kwivwilila kulizu lyaYehova. Kaha nawa ‘muchima wetu wakutangisa’ unahase kutulingisanga tuhone kukavangiza jindongi jaYehova. (Yele. 17:9) Shikaho, muchihande chino, natushimutwila omu tunahase kuhonesa Satana namuchima wakutangisa mangana twivwilile kanawa lizu lyaKalunga. Kaha nawa natushimutwila omu kulombanga kuli Yehova chinahase kutukafwa tukinge usoko wetu naikiye numba tuhu tuli muukalu.
4. Uno Satana eji kuhungumwisanga ngachilihi vishinganyeka vyavatu?
4 Satana afwila kuhungumwisa vishinganyeka vyavatu hakuzachisa mijimbu yamakuli. (Tangenu WaYowano 1, 5:19.) Eji kuzachisanga nawa mapapilo amijimbu, mikanda, jiwayilesi, chisaji chamivwimbimbi naInternet mangana atandakanyise mijimbu yamakuli. Numba tuhu vinoma kana vinahase kukafwa vatu, oloze vyeji kukundwizanga vilinga vyavipi vize vyalimbalaka najishimbi jaYehova. (Yele. 2:13) Chakutalilaho, mijimbu navyakuhemahema vyeji kukundwizanga kulimbata chavatu vausonyi umwe, ngocho vatu vavavulu veji kushinganyekanga ngwavo Mbimbiliya kayakanyisa kulimona chavatu vausonyi umweko.—Koli. 1, 6:9, 10.
5. Tunahase kulihenda ngachilihi kumijimbu yamakuli yaSatana?
5 Vatu vaze vazanga Kalunga vahase kulihenda ngachilihi kumijimbu yamakuli yize eji kukundwizanga Satana? Vatu kana vanahase ngachilihi kutachikiza vyuma vyakwoloka nevi vyakuhenga? Chuma chinahase kuvakafwa shina ‘kulilamanga nge kutesa naMazu aKalunga.’(Samu 119:9) Mazu aKalunga atukafwa tutachikize mijimbu yamuchano neyi yamakuli. (Vishi. 23:23) Yesu azachishile Visoneka hakwamba ngwenyi ‘mutu atela kuyoyela hamazu osena akulovoka mukanwa kaYehova.’ (Mateu 4:4) Twatela kukavangizanga jishimbi jamuMbimbiliya mukuyoya chetu. Chakutalilaho, shimbu kanda Mose vamuhwiminyine kuli Kalunga asoneke lushimbi lwakukanyisa ujila, Yosefwe atachikijile ngwenyi ujila wapwa shili. Kasakile kulikanga kuli Yehova omu pwevo lyaPotefwale asakile kumuhungumwisa avulumune shiliko. (Tangenu Kuputuka 39:7-9.) Numba tuhu amushinjilile halwola lwalusuku, oloze Yosefwe evwilile lizu lyaYehova, keshi lizu lyapwevo lyaPotefwaleko. Makumbi ano twatela kwivwililanga lizu lyaYehova, keshi nge kumijimbu yamakuli yaSatanako.
6, 7. Vyuma muka twatela kulinga mangana tulihende kutufuta twaSatana?
6 Kano kaye kanazale namijimbu yakwitava chamakuli, kahechi chinalingisa vatu vavavulu vashinganyeke ngwavo kaveshi kuhasa kuwana kwitava chamuchanoko. Oloze nge natukavangiza vyuma mwatulweza Yehova, kaha nachitulingisa tutachikize muchano. Twatela kusakula mutu natwivwilila. Chapwa chachikalu kwivwilila kuvatu vavali vaze vali nakuhanjika halwola lwolumwe. Ngana muze mikoko veji kutachikizanga lizu lyakafunga kavo, nayetu twatela kutachikiza lizu lyaYesu uze vatongola kuli Yehova kupwa kafunga ketu.—Tangenu Yowano 10:3-5.
7 Yesu ambile ngwenyi: “Hakenu muchima kuvyuma muli nakwivwa.” (Mako 4:24) Mazu aYehova ahanjika hatoma kaha nawa akwoloka, twatela kuwevwililanga kanawa hakukavangiza vyuma nawahanjika. Nge katwazangamineko, kaha tunahase kukavangiza tufuta twaSatana muchishishisa chakwivwilila mazu aKalunga. Katwatela kwivwililanga kumyaso yayipi, jivindiyo jajipi, mivwimbimbi yayipi yahavisaji, masepa vavapi mangana vituhungumwiseko.—Kolo. 2:8.
8. (a) Tunahase kupwa ngachilihi navilinga vyaSatana vyashili? (b) Vyuma muka vinahase kusoloka kuli etu nge natuhumbula vyuma vyavipi?
8 Satana atachikiza ngwenyi twapwa tuvaka-shili, ngachize afwila kutulingisa tufwile vilinga vyashili. Satana afwila tulinge shili mangana tuhone kulama kulonga chetu. (Yowa. 8:44-47) Tunahase kuhonesa ngachilihi ukalu kanou? Achitalenu mutu uze mwandupukila muviseke vize navimulingisa jino aputuke kulinga vyuma vyavipi vize ahoneselenga hakavanga. (Loma 7:15) Vyuma muka vinahase kumulingisa alinge vyuma kana? Mutu kana pamo aputukile kuhonanga kwivwilila kulizu lyaYehova. Ahonenenga kutachikiza vyuma vyavipi vyapwile nakusoloka mumuchima wenyi chipwe avihumbwilenga. Chakutalilaho, pamo aputukile kuhonanga kulomba, kuhona kuyanga mumulimo wamuwande chipwe kuhona kuyanga nakukunguluka. Kaha kutwala muze aputukile kukavangiza vishinganyeka kana nakuputuka kulinga vyuma vyakuhenga. Tunahase kuhonesa ukalu kanou nge natupwanga vakutona nakuzachila haukalu kana hahaze vene. Nge natwivwilila kulizu lyaYehova, kaha kaveshi kuhasa kutuhungumwisa kuli vaka-kusosoloka kulufweleloko.—Vishi. 11:9.
9. Mwomwo ika chapwila chachilemu kulivanga kutachikiza washi ukalu?
9 Nge mutu ali nakuviza chikuma, kaha cheji kupwanga chachashi kumuka nge mwalivanga kutachikiza musongo ali nakuviza. Chochimwe, nge natutachikiza washi muchima waupi tuli nawo, kaha twatela washi kuzachilaho shimbu kanda “vatwoze kuli [Satana] tuvavatonyi mangana tulingenga mwaya muchima wenyi.” (Chimo. 2, 2:26) Vyuma muka twatela kulinga nge tunamono ngwetu tunaputuka kupwa navishinganyeka vyavipi vize navitusosolola kuli Yehova? Chakuhona kulangisa, twatela kukinduluka kuli ikiye nakwitavila vyuma navatukafwa, nakwivwilila vyuma kana namuchima wetu wosena. (Isa. 44:22) Twatela kutachikiza ngwetu kusakula vyuma vyavipi chinahase kutwingisa muukalu waunene uze unahase kutumwenesa makava muno mukaye. Chapwa chamwaza kuhonesa washi ukalu uze nautulingisa tuseze Yehova.
10, 11. (a) Muchima wakulivwimba weji kulingisanga mutu alinge vyuma muka? (b) Vyuma muka natulinangula kumujimbu waKola, Ndatane, naAvilame?
10 Twatela kutachikiza ngwetu muchima wetu unahase kutupyapumuna. Chakutalilaho, tunahase kupwa namuchima wakulivwimba nalwiso. Muchima kanou unahase kutulingisa tulinge vyuma vyavipi. Mutu wakulivwimba asaka kulitohwesa livene. Nahase kushinganyeka ngwenyi naumwe wauchi nahase kumulweza vyuma vyakulinga vakufwana nge vakwavo vaka-Kulishitu, vakulwane vachikungulwilo, naliuka lyaYehova. Mutu wangana amona lizu lyaYehova kupwa lyamokomoko.
11 Yehova atongwele Mose naAlone vatwaminyine vaIsalele mupambo. Oloze Kola, Ndatane naAvilame valikangile kuli Mose naAlone. Muchima wakulivwimba wavalingishile valemese Kalunga mujila yize vasakile. Uno Yehova alingile vyuma muka? Avanongesele. (Kula. 26:8-10) Vyuma muka natulinangula kumujimbu kanou? Kulikanga kuli Yehova nachitwingisa muukalu. Twatela kutachikiza ngwetu “kulivwimba cheji kutwaminyinanga kunonga.”—Vishi. 16:18, Isa. 13:11.
12, 13. (a) Hanjikenu chakutalilaho chize chasolola omu lwiso lunahase kutwingisa muukalu. (b) Lumbununenu omu lwiso lunahase kutohwa nge namulwechelela.
12 Lwiso lwapwa lwalupi. Mutu walwiso eji kushinganyeka ngwenyi jishimbi jaYehova kajeshi kumukafwako. Namane mukulwane wamaswalale wavaSulya vamukile mbumba kuli kapolofweto kaKalunga. Ngachize, Namane awahilile chikuma nakuhana Elisha jimbongo nachakuvwala, oloze avikanyine. Kaha Elisha apwile nangamba jenyi Ngehaze uze asakile wana kana. Ngehaze evwile lwiso, ngocho chakuhona kulweza Elisha, alahilile Namane nakumwonga mangana amuhane uze wana. Uno vyuma muka vyasolokele kuli mutu walwiso Ngehaze? Mbumba yamukwachile.—Vamya. 2, 5:20-27.
13 Lwiso lweji kuputukanga chindende chindende, nge natulwechelela, kaha nalutohwa chikuma. Mbimbiliya yasolola muchima waAkane walwiso. Akane ambile ngwenyi: “Omu ngwamonanga kuvyuma vyakupukula kwapwanga chikuto chamwaza chakuMbavilone najishekele japalata makulukaji avali nachihanda chaulu chapezo yajishekele makumi atanu, ngwavivwilanga lwiso, ngwavimbatanga.” Muchishishisa chakulihenda kuvishinganyeka kana, evwile lwiso nakwiva vyuma kana nakuvisweka mumbalaka yenyi. Omu mulonga waAkane wasolokele hatoma, Yoshuwa amulwezele ngwenyi Yehova mwamuzangamisa. Ngachize, Akane natanga yenyi vavashile malolwa nakufwa halikumbi vene lize. (Yoshu. 7:11, 21, 24, 25) Nayetu tunahase kupwa namuchima walwiso ngana mwaAkane. Ngocho, twatela ‘kulilamanga kuchipululu.’ (Luka 12:15) Numba tuhu lwola lumwe tunahase kupwa navishinganyeka vyavipi, oloze katwatela kwechelela vishinganyeka kana vitohwe nakutulingisa tuvulumuna shiliko.—Tangenu WaYakova 1:14, 15.
14. Vyuma muka twatela kulinga nge tunamono ngwetu tunaputuka kusolola muchima wakulivwimba nalwiso?
14 Kulivwimba nalwiso vinahase kutwingisa muukalu. Kushinganyeka haukalu weji kwizanga hakulinga vyuma vyavipi nachitukafwa tutwaleho lika kwivwilila kulizu lyaYehova. (Lushi. 32:29) MuMbimbiliya, Yehova atulweza nganyo yatwama hakulinga vyuma vyamwaza naukalu weji kwizanga hakulinga vyuma vyavipi. Nge muchima wetu nautuzondola tulinge vyuma vyavipi mwomwo yakulivwimba chipwe lwiso, kaha twatela kuzachilaho washi kuchina natwenyeka zangi yetu navakwetu nakwenyeka usoko wetu naYehova.
15. Vyuma muka natulinangula kuchakutalilaho chaYesu kutalisa kukulomba?
15 Yehova asaka tupwenga nachiyoyelo chamwaza. (Samu 1:1-3) Lwola lwosena eji kutuhananga jindongi jize twatela kukavangiza. (Tangenu WavaHepeleu 4:16.) Numba tuhu Yesu apwile wakukupuka mwosena oloze lwola lwosena alombelenga kuli Ise. Kaha Yehova amukafwilenga nakumutwaminyina muvyuma vyosena alingilenga. Yehova atumine navangelo kwiza nakukafwa mwanenyi, nakumuhana nawa shipilitu yajila yize yamukafwile kusakula vaposetolo 12. Kaha nawa lizu lyaYehova lyevwakanyine kufuma mwilu nakusolola nge evwilile kuwaha mwanenyi. (Mateu 3:17; 17:5; Mako 1:12, 13; Luka 6:12, 13; Yowa. 12:28) Ngana mwaYesu, nayetu nawa twatela kulombanga kuli Kalunga. (Samu 62:7, 8; Hepe. 5:7) Kulombanga kuli Yehova nachitukafwa tutwaleho lika kupandama kuli ikiye nakutwama mujila yize nayimwivwisa kuwaha.
16. Uno Yehova eji kutukafwanga ngachilihi mangana twivwilile kulizu lyenyi?
16 Numba tuhu Yehova eji kutuhuhumunanga, oloze keshi kutushinjila mangana tukavangize vyuma mwatulwezako. Nge natulombanga shipilitu yenyi yajila yitutwaminyinenga, kaha mwatuhanayo. (Tangenu Luka 11:10-13.) Mbimbiliya yahanjika ngwayo: “Hakenu muchima kukwivwilila chenu.” (Luka 8:18) Chakutalilaho, nge natulomba Yehova atukafwe tulihende kuujila, oloze nge natutwalaho lika kutala chipwe kutanga mivwimbimbi yauselesele chipwe kutalanga mivwimbimbi yauvumbi, kaha nachisolola nge katweshi nakusaka Yehova atukafweko. Hakusaka Yehova atukafwe, twatela kupwanga kuvihela kuze kuli shipilitu yaYehova, kwakufwana nge kukukunguluka chavaka-Kulishitu. Vangamba jaYehova vavavulu vanahonesanga ukalu kanou hakwivwililanga kuli Yehova nge vali kukukunguluka. Echi chinavakafwe vahonese vishinganyeka vyavipi vize veji kushinganyekanga.—Samu 73:12-17; 143:10.
17. Mwomwo ika chapwila chaponde kupendamina hamangana etu?
17 Tutalenu vyuma natulinangula kuchakutalilaho chaMwangana Ndavichi. Ndavichi alingilenga vyuma vyakukomwesa omu apendaminyinenga hali Yehova. Omu apwile kanyike, ajihile chindume Ngolyate uze apwile kaFwilishite. Apwile nawa liswalale, kufumaho apwile mwangana. Mulimo wenyi wapwile wakukinga nakulweza vaIsalele vyakulinga. Oloze omu Ndavichi apendaminyine hakunangakana chenyi, muchima wenyi wamwongele, nakuvulumuna shili yayinene hakulinga ujila naMbate-sheva nakulingisa lunga lyenyi Uliya vamujihe kujita. Oloze omu Yehova amuhuhumwine, Ndavichi etavilile mulonga wenyi nakupwa cheka nausoko wamwaza naYehova.—Samu 51:4, 6, 10, 11.
18. Vyuma muka vinahase kutukafwa tutwaleho lika kwivwililanga kulizu lyaYehova?
18 Hamukanda Wavaka-Kolinde 1, 10:12, watunangula nge chapwa chaponde kulifwelela etu vavene. Mbimbiliya yahanjika hatoma ngwayo katweshi kuhasa kulitwaminyina etu vaveneko. Shikaho vanahase kututwaminyina kulizu lyaYehova chipwe kulizu lyaSatana. (Yele. 10:23) Ngachize, tutwalenuho lika kulombanga kuli Yehova, nakwitavila shipilitu yajila yitutwaminyine, nakwivwililanga lwola lwosena kulizu lyaYehova.
PETULU alilile hakukana Yesu uze ejivile. Numba tuhu ou kaposetolo apwile nakuchiwana kupwa chachikalu kuzama kushipilitu, oloze Yesu amuzachishile mangana akolezeze vakwavo. Amulwezele ngwenyi: “Omu naukalinga hiunalumuka cheka, kazamikise vandumbwove.” (Luka 22:32, 54-62) Kutwala muze Petulu apwile panda muchikungulwilo chavaka-Kulishitu mulikulukaji lyamyaka lyakulivanga. (Ngale. 2:9) Chochimwe nawa ndumbwetu uze vafumishile haukulwane nahase kuzata cheka ukulwane nakwivwa kuwaha omu mwakolezeza vandumbwenyi kushipilitu.
Vandumbwetu vamwe vaze vafumishile haukulwane veji kwivwinga nge kavatamo kuzata mwavakulwaneko. Julio,* uze azachile mwamukulwane mulifuchi lyaBolivia mulitungu lyaSouth America hamyaka yakuhambakana 20, ambile ngwenyi: “Kuwahisanga vihande nakutambukilanga vandumbwami nakufunga utanga yapwile milimo yize ngwapwile nakuzatanga mukuyoya chami. Oloze omu vangufumishile haukulwane milimo yosena yakumine. Echi changulingishile nguhombe.” Oloze makumbi ano, Julio ali cheka nakuzata mwamukulwane muchikungulwilo.
Kambaji Yakova asonekele ngwenyi: “Enu vandumbwami, wahililenu omu namumona vyeseko vyakulisezaseza.” (Yako. 1:2) Yakova apwile nakuvuluka vyeseko vize vyeji kwizanga mwomwo yaluyanjisa nakuhona kukupuka mwosena. Avulukile nawa vyeseko vyakufwana nge kufwila chamumuchima wamutu ivene, nakumona vatu mweka namweka navyuma vyeka nawa. (Yako. 1:14; 2:1; 4:1, 2, 11) Omwo Yehova eji kutuzangamisanga tweji kwivwinga kukola kumuchima. (Hepe. 12:11). Oloze kutuzangamisa kana kachatela kutulingisa tuhone kupwa vakuwahililako.
Nge vanatufumisa hachihela chimwe muchikungulwilo, kaha twatela kulikekesa tumone numba nge tuli nalufwelelo lwakukola nakusolola nawa nge twazanga Yehova. Twatela nawa kushinganyeka ovyo vyatulingishile tuzate mulimo kana. Kutala twasakile kulinganyalisa kaha etu vavane tahi nyi twasakile kuzata mulimo kana mwomwo yakuzanga Kalunga, nakufwelela ngwetu chikungulwilo chapwa chaKalunga, ngocho chasakiwa kuchizakama tahi? (Vili. 20:28-30) Vandumbwetu vaze vafumishile haukulwane vaze veji kutwalangaho lika kuzachila Yehova nakashishi, veji kusolola unjiho kuli vandumbwavo vosena naSatana ngwavo vazanga Kalunga namuchima wavo wosena.
Omu mwangana Ndavichi vamuzangamishile hakulinga milonga yashili yayinene, etavilile kuzangamisa kana, ngocho vamukonekelele milonga yenyi yashili. Ndavichi embile ngwenyi: “Natokwou vanakonekela lyehi kuzomboka chenyi jishimbi, ou vanafwiki lyehi mulonga wenyi washili. Natokwa mutu ou mwakana Yehova kuvulukila kuhenga, ou azeneka kutangisa mushipilitu yenyi.” (Samu 32:1, 2) Kuzangamisa chakafwile Ndavichi, kaha apwile nakufunga kanawa vatu jaKalunga.
Kakavulu vandumbwetu vaze veji kukindulwisanga nakuzata cheka mwavakulwane, veji kuzatanga kanawa milimo yaukulwane kuhambakana namuze vapwile nakuzata kunyima. Mukulwane umwe ahanjikile ngwenyi: “Oholili ngunatachikiza kanawa mwakuzakamina vandumbwami vaze veji kupihisanga.” Mukulwane mukwavo ahanjikile ngwenyi: “Oholili ngwamona mulimo wakuzachila vandumbwami kupwa waulemu chikuma.”
Muka-kwimba jisamu asonekele ngwenyi: “[Yehova] keshi kukokojolanga makumbi osenako.” (Samu 103:9) Shikaho katwatela kushinganyeka ngwetu Yehova keshi kufwelela cheka mutu uze avulumwine shili yayineneko. Ricardo uze vatambwile ukulwane, uze azachile hamyaka yayivulu ambile ngwenyi: “Ngwevwile kupihya havyuma vize ngwapihishile. Vishinganyeka vyakulimona kupwa nge nguwamokomoko vyangulingishile nguhone cheka kukinduluka nakuzata cheka mwamukulwane. Kangwafwelelele ngwami vandumbwami navakangufwelela chekako. Oloze hakuwana nge ngwevwilenga kuwaha kukafwa vandumbwami, changukafwile ngutwaminyine vilongesa vyaMbimbiliya, nakukolezeza vandumbwami haZuvo yaWangana, nakuzata navo mumulimo wamuwande. Echi changukafwile ngufwelele ngwami ngunahase cheka kuzata mwamukulwane, kaha oholili ngunakuzata cheka mwamukulwane.”
Kulaminanga vakwetu koko chinahase kuhonesa ndumbwetu kuzata mwamukulwane muchikungulwilo. Twatela kupwa ngana mwangamba yaKalunga Ndavichi, uze ahonene kwivwila koko Mwangana Saulu. Ndavichi kalingile sambanjingako numba tuhu awanyinenga lwola lwamwaza luze atelelele kujiha Saulu. (Samwe. 1, 24:4-7; 26:8-12) Omu Saulu afwile kujita, Ndavichi alishonene hakufwa chenyi. Ndavichi avulukile Saulu namwanenyi Yonatane kupwa vatu ‘vamwaza vaze azangile.’ (Samwe. 2, 1:21-23) Chikupu vene Ndavichi kalaminyine koko mwangana Sauluko.
Nge munamono ngwenu vamifumisanga haukulwane mwomwo yakuhona kusopa kanawa mulonga wenu chipwe kuhona kwivwishisa kanawa chihande chenu, kaha kamwatela kupwa nakoko kumuchimako. Chakutalilaho, omu ndumbwetu William wamulifuchi lyaBritain uze apwile nakuzata mwamukulwane hamyaka kafwe 30 vamufumishile haukulwane, ajinjile vakulwane vamwe. Chuma muka chamukafwile ahone kujinda vakwavo? Ambile ngwenyi: “Kutanga mukanda waYopa changukafwile chikuma. Ngana muze Yehova akafwile Yopa apwenga mukuunda namasepa jenyi vatatu, kaha nayami mwangukafwa ngutwame mukuunda navakwetu vakulwane muchikungulwilo.”—Yopa 42:7-9.
Nge mwasakile kulitwamina kufunga utanga waKalunga, kaha mwatela kushinganyeka kanawa vyuma vyamilingishile mulitwamine. Uno mwalitwaminyinyine mwomwo yaukalu wamukuyoya tahi? Kutala mwamwene vyuma vimwe kupwa vyavilemu chikuma mukuyoya chenu tahi? Kutala mwahombele mwomwo yatutenga twavakwenu tahi? Chamokomoko nakala vyuma vyamilingishile, oloze mwatela kwanuka ngwenu omu mwapwile muvakulwane mwapwile namulimo wakukafwa vandumbwenu mujijila jakulisezaseza. Vihande vyenu vyapwilenga nakuvakolezeza, chakutalilaho chenu chapwilenga nakuvakolezeza, kaha nawa kutambukila vandumbwenu nakuvakafwa chavalingishile vomike muukalu wavo. Kuzachila vandumbwenu mukashishi chevwishile Yehova kuwaha.—Vishi. 27:11.
Yehova nakafwenga vandumbwetu vavavulu vaze vafumishile haukulwane vafwile cheka kutwaminyina vikungulwilo. Nge mwalitwaminyine kuzata mwamukulwane chipwe vamifumishile haukulwane, kaha munahase cheka ‘kutesamo vyuma vyasakiwa mangana muzate cheka mulimo waulama.’ (Chimo. 1, 3:1) Paulu atwalilileho lika ‘kulombela’ vandumbwenyi vamuKolose mangana vazale nachinyingi chakwoloka chakutachikiza mwaya muchima waKalunga ‘mangana vatambukenga muze mwatela kuli Yehova nakumwivwisanga kuwaha chikuma.’ (Kolo. 1:9, 10) Nge vanamikindulwisa cheka mangana muzate mwamukulwane muchikungulwilo, kaha Pendaminenu hali Yehova amihane ngolo nakutalilila chikoki nakuwahilila. Mumakumbi ano akukuminyina vatu jaYehova vali nakusakiwa tufunga vazangi vaze navavakafwa kushipilitu. Kutala munahase kulisuula mangana mukolezeze vandumbwenu tahi?
^ par. 3 Majina amwe vanawalumuna.
Chihula kana chachilemu chikuma, chikumanyi kuli vaze vafwisa vaka-mahyavo. Vatu kana vafwila kukalinunga cheka muulo navaka-mahyavo vaze navakasanguka mukaye kakahya. Tuliwe umwe walunga ambile ngwenyi: “Ami napuwami katwasakile kukumisa ulo wetuko. Twafwila kutwalaho lika kulemesa Yehova muulo wetu myaka yosena. Omu mukiko nguchili lika nakushinganye.” Uno kuliko vyuma vize vyatela kutulingisa tufwelele ngwetu vatu vaze navakasanguka navakambata chipwe kusomboka tahi? Katwejivileko.
Hamyaka yayivulu mikanda yetu yinahanjikanga ngwayo, vyuma vize ahanjikile Yesu kutalisa kukusanguka nakulimbata vyatalisa kuli vaze navakasangukila hano hamavu, kaha kaveshi kukambata chipwe kusombokako.* (Mateu 22:29, 30, Mako 12:24, 25, Luka 20:34-36) Kutala Yesu atalishile kuli vaze navakasanguka nakukayoyela mwilu tahi? Tukekesenu vyuma ahanjikile Yesu.
Talenu mujimbu uno. (Tangenu Luka 20:27-33.) VaSatuse vaze kavafwelelele mukusangukako vasakile kwoza Yesu mumuheto hakumuhulisa chihula chakutalisa kukusanguka chamalunga vamujimo limwe vaze vambachile pwevo umwe.* Yesu avakumbulwile ngwenyi: “Vana vakatwamino kamyaka yino veji kumbata nakusomboka, oloze vaze vatamo kukaswana katwamino kamyaka nayikezaho nakukasanguka kuvafu, kaveshi kukambata chipwe kukasombokako. Chipwe kufwa kaveshi kukafwa chekako, mwomwo navakapwa nge vangelo, kaha navakapwa nawa vana vaKalunga hakupwa vana vakusanguka kuvafu.”—Luka 20:34-36.
Mwomwo ika mikanda yetu yinahanjikanga ngwayo Yesu pamo apwile nakutalisa kuli vaze navakasanguka nakukayoyela hamavu? Vishinganyeka kana vyapendaminyine havyuma vivali. Chatete, vaSatuse pamo vatalishilenga kukusanguka chahamavu. Ngocho chapwile chamangana Yesu kuvakumbulula hakuhanjika vyakusanguka chavafu hano hamavu. Chamuchivali, Yesu avakumbulwile hakutalisa kuli Apalahama, Isaka, naYakova vatu vakushishika vaze navakasanguka nakukayoyela hano hamavu.—Luka 20:37, 38.
Chipwe ngocho, tunahase kwamba ngwetu Yesu atalishile kuli vaze navakasanguka nakukayoyela mwilu. Mwomwo ika tunahanjikila ngocho? Tushimutwilenu hamikuku yino yivali.
“Vaze vatamo kukaswana . . kukasanguka kuvafu.” Vaze vawavisa vakushishika ‘vatela Wangana waKalunga.’ (Teso. 2, 1:5, 11) Kalunga amona vawavisa kupwa vakwoloka mwomwo yandando yakusokola. Kaha nge vanafu, avamona kupwa vakuhona shili. (Loma 5:1, 18; 8:1) Vawavisa vavavuluka ngwavo, ‘vawahilila kaha nawa vajila,’ ngocho vatamo kusanguka nakukayoyela mwilu. (Kuso. 20:5, 6) Oloze vaze navakasanguka nakukayoyela hana hamavu kavapwa ngochoko, mwomwo havatu kana nahakapwa “navaka-kuhona kwoloka.” (Vili. 24:15) Kutala vatu “vaka-kuhona kwoloka” navakiko “vatamo” kukasanguka tahi?
“Kaveshi kukafwa chekako.” Yesu kahanjikile ngwenyi: “Kaveshi kukafwako.” Oloze ahanjikile ngwenyi: “Kaveshi kukafwa chekako.” JiMbimbiliya jeka jahanjika mukuku kanou ngwajo, “kufwa kachatwama nangolo hali vakikoko.” Vawavisa vaze navashishika palanga nakusongo veji kusangukanga nakuya mwilu nakukapwa namwono wakuzeneka kufwa. (Koli. 1, 15:53, 54) Kufwa kachatwama nangolo hali vaze veji kusangukanga nakuya mwiluko.*
Vyuma muka tunalinangula kweseka namujimbu tunashimutwila? Tunahase kwamba ngwetu Yesu atalishile kuli vaze navakasanguka nakukayoyela mwilu. Nge mukiko, kaha mazu ahanjikile ali navishina vitatu vyakutalisa kuli vaze navakasanguka nakukayoyela mwilu: (1) Vatu kana kaveshi kukambata chipwe kusombokako, (2) Kaveshi kukafwako, kaha (3) mujijila jimwe valifwana navangelo vamwilu. Nge Yesu atalishile kuli vaze navakasanguka nakukayoyela mwilu, kaha twatela kukumbulula vihula vinakavangizaho.
Chatete, mwomwo ika Yesu atalishile kuli vaze navakasanguka nakukayoyela mwilu omu akumbulwile chihula chavaSatuse vaze pamo vapwile nakutalisa kuli vaze navakasanguka nakukayoyela hano hamavu? Kakavulu Yesu kakumbulwilenga vaka-kole jenyi kweseka navyuma vapwile nakushinganyekako. Chakutalilaho, omu vaYuleya vamwe valwezele Yesu alinge chinjikizo, avakumbulwile ngwenyi: “Shiulenu yino tembele, kaha mumakumbi atatu nanguyitunga cheka.” Yesu atachikijile ngwenyi vapwile nakushinganyeka tembele yivene, “oloze ikiye apwile nakuvuluka tembele yamujimba wenyi.” (Yowa. 2:18-21) Pamo Yesu amwene ngwenyi katelele kukumbulula vaSatuse vaze kavafwelelele mukusanguka chipwe kufwelela ngwavo kakwatwama vangeloko. (Vishi. 23:9; Mateu 7:6; Vili. 23:8) Oloze asakile kunangula tumbaji twenyi muchano wakutalisa kuli vaze navakasanguka nakukayoyela mwilu. Ava tumbaji vapwile nalufwelelo lwakusanguka nakuya mwilu.
Chamuchivali, mwomwo ika Yesu akukulwile chihande kana hakutalisa kuli Apalahama, Isaka naYakova vaze navakasanguka nakukayoyela hano hamavu? (Tangenu Mateu 22:31, 32.) Shimbu kanda Yesu avuluke ava vangamba jaKalunga vakushishika, aputukile namazu akwamba ngwenyi “oloze hakuvuluka kusanguka chavafu.” Ou mukuku unahase kwalumuna chihande kufuma kukusanguka chakuya mwilu nakuputuka kuhanjika kusanguka chavafu vaze navakatwama hano hamavu. Yesu atachikijile ngwenyi vaSatuse vetavilile vyuma asonekele Mose, ngachize azachishile mazu aze Yehova alwezele Mose omu apwile kuchiputa chize chapwile nakuwema mangana akafwe vaSatuse nge kusanguka chahamavu chapwa hikujina chaKalunga.—Kulo. 3:1-6.
Chamuchitatu, nge mazu aYesu atalisa kukusanguka chavaze navakaya mwilu, kaha kutala vaze navakasanguka nakukayoyela hano hamavu navakambata chipwe kusomboka tahi? Mbimbiliya kayakumbulula hatoma chihula kanako. Nge Yesu apwile nakuhanjika vaze navakasanguka nakukayoyela mwilu, kaha vyuma apwile nakuhanjika kavyalumbunwine nge vaze navakasanguka nakukayoyela hano hamavu navakambata chipwe kusomboka mukaye kakahyako.
Mbimbiliya yahanjika hatoma ngwayo kufwa cheji kukumisanga ulo. Ngachize, nge muka-mahyenu afwa, kaha kamwatela kushinganyeka ngwenu nge namumbata chipwe kusomboka kuli weka, kaha namupwa namulongako. Echi chapwa kujina chamutu yivene. Kakwatela kupwa mutu mwahana mukwavo mulonga mwomwo yakumbata chipwe kusomboka kuli wekako.—Loma 7:2, 3, Koli. 1, 7:39.
Tunahase kupwa navihula vyavivulu kutalisa kuchiyoyelo nachikapwa mukaye kakahya. Muchishishisa chakutaka mwakukumbulwila vihula kana, etu twatela kuvandamina omu navikapwa vyuma kulutwe. Oloze twatela kutachikiza ngwetu vosena vaze veji kwononokanga Yehova navakawahilila mwomwo mwakavasuulwisa muvyuma vyosena vize vasaka mujila yize navakevwila kuwaha.—Samu 145:16.
^ par. 4 Talenu Kaposhi Kakutalila, wamuChingeleshi waJune 1, 1987, mafwo 30-31.
^ par. 5 Kushikulu vatu vambachilenga vanyali javo. Nge lunga nafu chakuhona kuseza vana, kaha uze pwevo asezele atelele kusomboka kuli nyalyenyi. Echi chalingishile vaseme vana mangana tanga yitwaleho lika.—Kupu. 38:8, Lushi. 25:5, 6.
^ par. 9 Vaze navakasanguka nakukayoyela hano hamavu navakapwa nakuyoya chahaya myaka yosena, oloze kaveshi kukapwa namwono wakuzeneka kufwako. Nge muli nakusaka kulinangula vyavivulu kutalisa hachihandwa chatwama hamwono wakuzeneka kufwa nakuyoya chahaya myaka yosena, kaha talenu Kaposhi Kakutalila waApril 1, 1984, wamuChingeleshi mafwo 30-31.
MIJIMBU YETU YAYILEMU YAKUNYIMA
LIZU vavuluka ngwavo “Eureka” lyalumbununa “ngunachiwane.” Mulikulukaji lyamyaka lyakusokesa 19, mulifuchi lyaCalifornia, U.S.A., vawanyinemo mungochi waulu. Mujimbu kana watanjile, ngocho vatu vavavulu vayile kulifuchi kana nakutonda ulu. Oloze ndumbwetu Charles Taze Russell navakwavo Vaka-Kulinangula Mbimbiliya vawanyine chuma chachilemu chikuma kuhambakana ulu. Chuma kana shina muchano wamuMbimbiliya. Ngocho, vafwililile kutandakanyisa muchano kana mangana vatu vautachikize.
Kusongo yamwaka wa 1914, vatu vavavulu mujinganda jajinene valikungulwilenga mumazavu nakutala vindiyo yachimweso chakwamba ngwavo “Photo-Drama of Creation,” chize chambachilenga jola 8 numba chikume. Echi chimweso vachitungile kuliuka lyetu lyaInternational Bible Students Association (I.B.S.A.). Chimweso kana chapwile namivwimbimbi yamwaza yize yapwile nakusoloka kanawa, navihande vyamwaza, namyaso yamwaza. Echi chimweso chahanjika haMbimbiliya chasolwele omu Kalunga atengele vyuma, nomu atengele vatu vakulivanga, swi nakuChiyulo chaYesu Kulishitu chaMyaka Likombakaji.—Kuso. 20:4.*
Nyi ngachilihi vatu vakuwahilila vaze vapwile nakutwama mujimbaka jajindende nakujingalila jakumembo, vaze kavatachikijile muchanoko? Vatu kana vatelele navakiko kuvambulwila. Ngocho, muAugust 1914, liuka lyetu lyaInternational Bible Students Association, lyalowele “Eureka Drama.” Chimweso kana chapwile navihanda vyakuhona kusolola mivwimbimbi yize vambachile muchimweso chakwamba ngwavo “Photo-Drama.” Echi chimweso chapwile muvihanda vitatu, vihanda vyosena vyapwile mumalimi amavulu aze nahase kusakula mutu lyavene. Chihanda chachimweso chimwe vachivulukile ngwavo “Eureka X” chize chapwile kaha navihande vyakukopa namyaso. Chihanda chamuchivali chapwile “Eureka Y,” chize chapwile navihande vyakukopa namivwimbimbi yamwaza. Kaha chihanda chamuchitatu vachivulukile ngwavo “Eureka Family Drama,” chize chapwile navihande vimwe namyaso yimwe yize vasakwile. Chimweso kana chapwile chakukafwa vaze vatwama najitanga. Vatu valanjilenga visaji namakina akutalisa mivwimbimbi kana kuhichila muliuka lyaInternational Bible Students Association handando yayindende.
Muchishishisa chakumbata likina lyakutalisa mivwimbimbi chipwe chisaji chachinene chakutalisa mivwimbimbi, Vaka-Kulinangula Mbimbiliya vambachilenga kaha vihanda vyachimweso omu vayilenga nakutandakanyisa mujimbu waWangana kujingalila jize japwilenga kwakusuka nambaka. Vembishilenga chimweso chakwivwilila kaha, chize chapwile “Eureka X,” ufuku chipwe musana. Chihanda chachimweso chakwamba ngwavo “Eureka Y” chize chapwile nakusolola mivwimbimbi, vachitalishilenga kuvatu kuzachisa carbide lamp nge kakahya kakezi kauchi. Mujimbu uze vasonekele muFinnish kuliuka lyetu lyaWatch Tower wambile ngwawo, “Tunahase kutalisa mivwimbimbi kana kala kweshoko kuli vatu.” Mujimbu kana wamwaza chiyovo!
Muchishishisa chakufwetela jizuvo jajinene jakuhemena mangana tutalishilemo vimweso kana, Vaka-Kulinangula Mbimbiliya vaze vapwile naluheto, vazachishilenga jizuvo chakuzeneka kufweta jakufwana nge, jishikola, jizuvo jakusopela milonga, vitulilo vyanjanji najizuvo jajinene jakulihizumwina vangeji. Kakavulu vatalishilenga vimweso kana haweluka, kuzachisa lihina lyalinene litoma lize vahakile hambango yazuvo yakulamina jimbuto. Anthony Hambuch asonekele ngwenyi: “Vanjimi vawahishilenga vihela haweluka kumande avo nakuhakamo mitondo mangana vatu vatwameho, nakulivwisa kuwaha kutala vimweso kana.” Ava vandumbwetu vazachishilenga “litemba lyatuvalu” muze vambachililenga viteli vyavo vyosena kuhakilako navyuma vyakukazachisa hakuteleka vyakulya.
Vatu vaze vatalilenga chimweso ‘chaEureka’ vavulilenga chikokichikoki. Mulifuchi lyaUnited States, vatu vakuheta ku 400 vayile nakutala chimweso chaEureka’ mushikola yize yapwilile mumbaka muze mwapwile vatu vakuheta kaha ku 150. Kujingalila jikwavo, vatu vatambukilenga tunda yakuheta kujikilomita 8 kuya nakutala chimweso kana. Mulifuchi lyaSweden, vatu vaze valihata nandumbwetu Charlotte Ahlberg vaze vejile nakutala chimweso kana muzuvo yenyi yayindende, “vevwile kuwaha chikuma” omu vevwililile kuvihande vyakukopa. Kaha nawa vatu vakuheta ku 1,500 vatambukile tunda yayisuku kuya nakutala chimweso kana kumungochi uze wapwilile mulifuchi lyaAustralia. Liuka lyaWatch Tower lyahanjikile nge hajishikola jajinene nahajishikola jakulinangwila, “milongeshi navaka-shikola vavavulu vapwile namivwimbimbi navisaji vyakwivwilila kuvihande vyetu vyakukopa.” Chimweso ‘chaEureka Drama’ vachitachikijile chikuma kuvatu namujizuvo muze vapwilenga nakutalishila mivwimbimbi.
Mazavu chipwe vikungulwilo vyaVaka-Kulinangula Mbimbiliya vyatuminenga vaka-kuhanjika vihande kuya kujingalila jakulisezaseza mangana vakatunge mazavu amahya hakuhanjika vihande vyaMbimbiliya nakutalisa chimweso ‘chaEureka.’ Katwatachikiza kanawa vatu vangahi vatalile chimweso ‘chaEurekako.” Oloze vihanda ‘vyaChimweso’ kana vapwilenga nakuvizachisa lwola lwosena. Kuheta mumwaka wa 1915, vandumbwetu vakuheta kaha ku 14 hali vosena 86, vakiko kaha vahanyinenga lwola lwosena lipoti ‘lyaChimweso’ kana. Oloze kuheta kusonga yamwaka kana, vatu vakuhambakana ku 1 miliyoni vatalile “Chimweso” chaEureka. Vatu vakuheta ku 30,000 vaze vatalile chimweso kana valombele mikanda yahanjika haMbimbiliya.
Numba tuhu vatu vavavulu kavatalile chimweso ‘chaEureka’ mukuyoya chavoko, oloze vatu vavavulu mumafuchi akufwana nge Australia, Argentina, South Africa, Great Britain namatungu amandende atwamako, Ireland namatungu amandende atwamako, India, nalifuchi lyaCaribbean, atela vatalile chimweso kanechi chamwaza. Hakachi kavatu vaze vatalile chimweso kana mumafuchi kana awa, vavavulu vawanyine muchano wamuMbimbiliya uze wapwile waulemu kuhambakana ulu, nakwamba ngwavo “Eureka!” kulumbununa tunauwane.
^ par. 4 Talenu “Mijimbu Yetu Yayilemu Yakunyima hamutwe wakwamba ngwavo Chimweso chaMyaka 100 Chize Chazamishile Lufwelelo lwaVatu” muKaposhi Kakutalila, kaFebruary 15, 2014, mafwo 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***fg mafwo 10-11 Vyuma Muka Ajinyine Kalunga Hakutenga Mavu?***
Chilongesa 5
Vyuma Muka Ajinyine Kalunga Hakutenga Mavu?
1. Mwomwo ika Kalunga atangilile mavu?
Yehova ahanyine mavu kuli malunga namapwevo. Hano hamavu hakiko hembo lyetu. Ngocho, valunga napwevo vakulivanga vaAlama naEve kavavatengele mangana vakazalise mwiluko, mwomwo Kalunga te hanatenge lyehi vangelo vakuyoyelanga mwilu. (Yopa 38:4, 7) Oloze Kalunga ambachile mutu watete nakumuhaka mupalachise yamwaza yize vavuluka ngwavo milemba yaEtene. (Kuputuka 2:15-17) Yehova amuhanyine ikiye navana venyi lutalililo lwakukalivwisanga lika kuwaha kuyoya chakuzeneka kukuma hano hamavu.—Tangenu Samu 37:29; 115:16.
Hakavanga, milemba yaEtene kaha yikiko yapwile palachise. Ngocho valunga napwevo vakulivanga vatelelele kusulisa hamavu navana vavo. Kutwala muze kachi vononwene hamavu hosena nakulingisaho kupwa palachise. (Kuputuka 1:28) Mavu kaveshi kukawenyekako. Nahapwanga lika vatu.—Tangenu Samu 104:5.
2. Mwomwo ika hano hamavu hanahonena kupwa palachise?
Alama naEve valikangile kuli Yehova, ngocho avahangile muze mumilemba. Kufuma vene haze, palachise yajimbalile kaha kakweshi mutu ahasa kuyikindulwisako. Mbimbiliya yamba ngwayo: “Mavu vawahana lyehi mumavoko avaka-kuhuka.”—Yopa 9:24.—Tangenu Kuputuka 3:23, 24.
Uno Yehova avulyama vyuma ajinyine kulingila vatu tahi? Nduma. Kalunga apwa hiKalunga wangolo josena. Ngocho keshi kukahona kutesamo vyuma ajinako. (Isaya 45:18) Mwakalingisa cheka vatu vakayoye ngana muze ajinyine hakavanga.—Tangenu Samu 37:11, 34.
3. Uno Palachise navakayikindulwisa ngachilihi?
Mavu nawakapwa cheka palachise omu Yesu mwakayula kupwa Mwangana waWangana waKalunga. Mujita vavuluka ngwavo Alamangetone, Yesu mwakatetekela vangelo jaKalunga vakanongese vosena vaze veji kufumbukilanga Kalunga. Kufumaho, Yesu mwakakasa Satana hamyaka 1000. Vatu jaKalunga navakayovoka mwomwo Yesu mwakavatetekela nakuvakinga. Navakalivwisa kuwaha kuyoya chahaya myaka yosena mulifuchi lyalihya hano hamavu.—Tangenu Kusoloka 20:1-3; 21:3, 4.
4. Uno kuyanda nachikakuma lwola muka?
Uno lwola muka Kalunga mwakafumisa upi hano hamavu? Yesu ahanyine “chinjikizo” chakusolola nge kukuma chili hakamwihi. Vyuma vili nakusoloka makumbi ano mukaye vili nakuneha woma, nakusolola chikupu nge tuli jino nakuyoyela muchikukulwishi “chakatwamino kamyaka yino.”—Tangenu Mateu 24:3, 7-14, 21, 22.
Yesu mwakakumisa kuyanda chosena hamavu mumyaka likombakaji yize mwakayulila mwilu. (Isaya 9:6, 7; 11:9) Yesu keshi kukazata kaha mwaMwanganako, oloze mwakapwa nawa Kapilishitu Wakulitulaho uze mwakajimbangana shili javaze vazanga Kalunga. Ngocho Kalunga mwakazachisa Yesu akafumiseko misongo, ushinakaji nakufwa.—Tangenu Isaya 25:8; 33:24.
5. Iya mwakapwa muPalachise eyi yili nakwiza kulutwe?
Vatu veji kwononokanga Kalunga vakivo navakapwa muPalachise. (WaYowano 1, 2:17) Yesu atumine vaka-kumukavangiza vatondetonde vatu nakuvanangula vyuma vatela kulinga numba Kalunga avetavile. Makumbi ano, Yehova ali nakunangula mamiliyoni avatu vakayoye muPalachise hano hamavu. (Zefwanyiya 2:3) Vatu veji kuyanga kujiZuvo jaWangana jaVinjiho jaYehova nakulinangula mwakupwila malunga, namapwevo, navisemi vamwaza. Visemi navana vavo veji kulemeselanga hamwe Kalunga nakulinangula mwakunganyalila kumujimbu wamwaza.—Tangenu Mika 4:1-4.
Nge muli nakusaka mijimbu yayivulu, kaha talenu kapetulu 3 mumukanda wakwamba ngwavo, Uno Chikupu Mbimbiliya Yanangula Vyuma Muka?
[Muvwimbimbi halifwo 10]
[Muvwimbimbi halifwo 11]
[Muvwimbimbi halifwo 11]
HaZuvo yaWangana hakiko munahase kuwana vatu vazanga Kalunga nakusaka kulinangula mwakumwivwishila kuwaha
^ ***fg mafwo 18-19 Tanga Yenu Yinahase Kupwa Ngachilihi Yakuwahilila?***
Chilongesa 9
Tanga Yenu Yinahase Kupwa Ngachilihi Yakuwahilila?
1. Ulo weji kulingisanga ngachilihi tanga kupwa yakuwahilila?
Mujimbu wamwaza wafuma kuli Yehova, Kalunga wakuwahilila, uze asaka tanga hitanga yipwenga yakuwahilila. (WaChimoteu 1, 1:11) Ikiye ahakileko ulo. Kulimbata kweseka najishimbi cheji kulingisanga tanga yipwenga yakuwahilila mwomwo yapwa hichihela chamwaza chakulelelamo vana.
Uno Kalunga amona ngachilihi ulo? Kalunga asaka valunga napwevo valimbata vatwamenga hamwe myaka yosena. Vaka-Kulishitu vatela kuvumbika jishimbi jamulifuchi lyavo jakupandama kukusonekesa malo. (Luka 2:1,4, 5) Yehova asaka valunga napwevo vapwenga vakushishika kuli umwe namukwavo. (WavaHepeleu 13:4) Ahunga kulilukulula. (Malaki 2:16) Oloze etavisa vaka-Kulishitu kulilukulula nakumbata chipwe kusomboka cheka nge kaha muka-mahyavo nalingi ukoji.—Tangenu Mateu 19:3-6, 9.
2. Uno valunga napwevo vatela kutwama ngachilihi?
Yehova atengele valunga napwevo mangana vazachilenga hamwe milimo. (Kuputuka 2:18) Lunga hakupwa mutwe watanga atela kuzakama vaka-tanga yenyi kumujimba nakuvanangula vyaKalunga. Atela kulisuula nakuzanga puwenyi. Valunga napwevo vatela kulizanga nakulivumbika. Malunga namapwevo vatela kulikonekelanga numba vapwenga vakuwahilila mumalo avo mwomwo vosena kavakupuka mwosenako.—Tangenu Wavaka-Efwesu 4:31, 32; 5:22-25, 33; WaPetulu 1, 3:7.
3. Uno mwatela kujiha ulo wenu nge kamweshi nakutwama kanawa namuka-mahyenuko tahi?
Nge muli nakumona ukalu muulo wenu, kaha muvosena mwatela kufwila kulisolwela zangi umwe namukwavo. (Wavaka-Kolinde 1, 13:4, 5) Mazu aKalunga kawasolola nge kulihandununa chikiko cheji kukumisanga ukalu muuloko.—Tangenu Wavaka-Kolinde 1, 7:10-13.
4. Enu vana, uno Kalunga asaka vyuma muka kuli enu?
Yehova asaka mupwenga vakuwahilila. Amilweza mwakutwamina kanawa numba mulivwise kuwaha ukweze wenu. Asaka munganyale kumangana nachinyingi chavisemi jenu. (Wavaka-Kolose 3:20) Yehova asaka nawa mulivwise kuwaha chize chatwama hakuzachila Tengi naMwanenyi.—Tangenu Muka-kwambulula 11:9–12:1; Mateu 19:13-15; 21:15, 16.
5. Enu visemi, uno vana venu vanahase kupwa ngachilihi vakuwahilila?
Mwatela kuzata nangolo mangana mutondele vana venu vyakulya, hakusavala navyakuvwala. (WaChimoteu 1, 5:8) Mwatela kuvanangula nawa vazangenga Kalunga nakumwononoka numba vapwenga vakuwahilila. (Wavaka-Efwesu 6:4) Nge namuvahana chakutalilaho chamwaza chakuzanga Kalunga, kaha navakivo navafwila kulinga ngocho. Nge namuvanangula Mazu aKalunga, kaha namuvakafwa vapwenganga navishinganyeka vyamwaza.—Tangenu Lushimbi lwamuchivali 6:4-7; Vishimo 22:6.
Vanyike veji kunganyalanga nge namuvakolezeza nakuvasangejeka. Oloze mwatela nawa kuvolola nakuvazangamisa. Kuvanangula mujila kana nachivakinga kuvilinga vyavipi vize vinahase kuvalingisa vahone kupwa vakuwahilila. (Vishimo 22:15) Oloze kamwatela kuvazangamisa naukenyako.—Tangenu Wavaka-Kolose 3:21.
Vinjiho jaYehova vasoneka mikanda yayivulu yakukafwa visemi navana vavo. Mikanda kana yazama haMbimbiliya.—Tangenu Samu 19:7, 11.
Nge muli nakusaka mijimbu yayivulu, kaha talenu kapetulu 14 mumukanda wakwamba ngwavo, Uno Chikupu Mbimbiliya Yanangula Vyuma Muka?
[Mivwimbimbi halifwo 18]
[Mivwimbimbi halifwo 18]
[Mivwimbimbi halifwo 19]
[Mivwimbimbi halifwo 19]